Mesyuarat MKT UMNO tak bincang soal pecat ahli – Asyraf Wajdi

KUALA LUMPUR: Mesyuarat Majlis Kerja Tertinggi (MKT) UMNO yang diadakan di Menara Dato Onn, Pusat Dagangan Dunia (WTC) di sini, pada Rabu tidak membincangkan sebarang tindakan pemecatan terhadap mana-mana ahlinya termasuk Isham Jalil.

Setiausaha Agung UMNO, Datuk Dr Asyraf Wajdi Dusuki berkata, perkara itu tidak dibangkitkan malah Isham sendiri tidak hadir dalam mesyuarat berkenaan.

“Tidak ada apa-apa (dibincangkan). Setakat kenyataan media ini sahaja.

“Isu apa yang dibangkitkan itu? Dia pun tidak datang (Mesyuarat MKT UMNO), dia tidak bangkitkan apa-apa,” katanya dalam sidang media selepas Mesyuarat MKT UMNO pada Rabu.

Pada Isnin, Isham yang juga ahli MKT UMNO menerusi kenyataan di Facebook mendedahkan nama beliau mungkin tersenarai sebagai antara ahli yang akan dipecat pada mesyuarat parti itu minggu ini kerana mendakwa tidak mahu mempromosi kerjasama dengan DAP.

Isham mendakwa, terdapat ahli MKT UMNO menyuruhnya meletakkan jawatan, namun beliau enggan berbuat demikian memandangkan jawatan itu digalasnya ekoran dipilih oleh akar umbi.

Ujar beliau, beberapa lagi ahli UMNO juga difahamkan akan dipecat dalam mesyuarat berkenaan.

Sementara itu, ketika ditanya mengenai status Ahli Dewan Undangan Negeri (ADUN) Rembia, Datuk Muhammad Jailani Khamis, Asyraf Wajdi berkata, isu tersebut diserahkan kepada keputusan Lembaga Disiplin UMNO.

“Itu kita serah kepada Lembaga Disiplin UMNO,” ujarnya.

Ia berhubung tindakan Muhammad Jailani yang didakwa hadir pada majlis pengumuman calon Perikatan Nasional (PN) bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram di Bakri, Johor baru-baru ini.

Dalam pada itu, ujar Asyraf Wajdi, Mesyuarat MKT UMNO membincangkan beberapa ketetapan untuk mengambil langkah-langkah penambahbaikan dan pemerkasaan parti berpandukan dapatan bedah siasat keputusan enam pilihan raya negeri (PRN) yang telah pun diperincikan dan diperolehi daripada semua bahagian UMNO.

Selain itu, menurutnya, ketetapan lain adalah menyatakan penghargaan kepada seluruh jentera PRK Parlimen Pulai dan Simpang Jeram yang diketuai Pengerusi UMNO Johor, Datuk Seri Mohamed Khaled Nordin dan Menteri Besar Johor, Datuk Onn Hafiz Ghazi.

“Ketiga, mengadakan Konvensyen UMNO Bahagian-bahagian yang akan memfokuskan aspek pengukuhan organisasi parti dan membumikan kefahaman ahli parti di peringkat akar umbi mengenai ketetapan dasar parti yang menyentuh soal prinsip dan hala tuju perjuangan parti dalam Kerajaan Perpaduan Malaysia.

“Keempat, memperkukuhkan dan memperkasakan lagi hubungan kerjasama UMNO dengan rakan-rakan parti komponen dalam PH di semua peringkat termasuk negeri-negeri dari bahagian-bahagian seluruh Malaysia bagi memastikan kestabilan politik negara dan kemakmuran rakyat melalui Kerajaan Perpaduan Malaysia sebagaimana ketetapan Majis Kerja Tertinggi pada 23 November 2022 dan diabsahkan di Perhimpunan Agung UMNO 2023 pada 10 Jun 2023 lalu,” jelasnya. – Sinar Harian

Author

Media Variasi

View all posts

View all posts


Serban bukan pakaian Melayu, pakai tanjak dalam ‘IC’

GOMBAK: Pertubuhan mengangkat Melayu, Armada Malaiu Malaysia mengesyorkan pemakaian tanjak dibenarkan dalam kad pengenalan sebagai identiti jati diri bangsa dalam usaha memartabatkan Melayu Nusantara.

Cadangan itu bukan sahaja bagi memberi ruang kepada bangsa Melayu memperkenalkan identiti diri melalui pemakaian kemuliaan Melayu, malah sebagai orang asal tanah air.

Malah, orang Melayu ketika ini sudah mula bangkit selepas filem sensasi, Mat Kilau: Kebangkitan Pahlawan menjadi fenomena negara.

Setiausaha Agung Armada Malaiu Malaysia, Sahidan Sahid berkata, orang Melayu sepatutnya dibenarkan memakai tanjak dan boleh mempamerkan identiti bangsa di dalam kad pengenalan sama seperti bangsa lain dalam negara.

“Kenapa adat kita dipinggirkan? Kita Islam bersendikan adat, adat berpaksikan syariat. Kalau serban dibenar pakai oleh sesuatu kaum di dalam kad pengenalan, kenapa tanjak tidak?

“Kita di Nusantara, serban bukan pakaian kita sebenarnya. Kita cerita kenyataannya,” katanya kepada MEDIA VARIASI.

Beliau berkata demikian selepas sidang media prapelancaran Hari Peradaban Melayu oleh Pertubuhan Pembela Islam (PEMBELA) bersama beberapa pertubuhan bukan kerajaan (NGO) di pejabat PEMBELA, Taman Melawati, di sini.

Justeru, Sahidan mencadangkan kepada kerajaan khususnya Kementerian Dalam Negeri (KDN), dapat mengkaji dan mempertimbang semula cadangan pemakaian tanjak dalam kad pengenalan.

Dalam perkembangan sama, Sahidan turut mencadangkan supaya keris diisytihar sebagai aksesori, warisan dan identiti, kerana mendakwa ia bukan sebagai senjata.

Katanya, keris juga adalah pemakaian orang Melayu, yang boleh melambangkan sebagai kad pengenalan.

“Keris itu adalah semangat orang Melayu. Senjata ini perlu diasah, tetapi keris hanya dirawat, bukan diasah. Keris juga umpama kad pengenalan, daripada keris kita boleh kenal kedudukan individu, melalui keris berlok,” katanya.

Author

Fhatihah Zakinan

View all posts

View all posts


Idrus dilantik semula Peguam Negara

PUTRAJAYA: Tan Sri Idrus Harun dilantik semula sebagai Peguam Negara untuk tempoh enam bulan berkuat kuasa 6 Mac.

Ketua Setiausaha Negara, Tan Sri Mohd Zuki Ali dalam kenyataan hari ini berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memperkenankan pelantikan semula Idrus selaras dengan Fasal (1) Perkara 145 Perlembagaan Persekutuan

Idrus, bekas Hakim Mahkamah Persekutuan, dilantik sebagai Peguam Negara pada 6 Mac 2020.

Beliau juga pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya dan Suruhanjaya Pencegahan Rasuah Malaysia, Peguam Cara Negara dan Hakim Mahkamah Rayuan. – BERNAMA


Kerajaan tidak campur tangan siasatan SPRM terhadap Bersatu – PM Anwar

Dalam sidang media selepas mempengerusikan mesyuarat Kabinet di sini hari ini, beliau menegaskan bahawa badan siasatan dan penguatkuasaan serta kehakiman kekal bebas untuk menjalankan siasatan masing-masing.

Anwar berkata, adalah tidak bertanggungjawab bagi parti pembangkang untuk membuat tuduhan terhadap Kerajaan Perpaduan berhubung isu tersebut.

“Kita tidak ulangi sikap menekan seperti dilakukan dan kita tidak gunakan badan-badan (siasatan dan penguatkuasaan) ini,” katanya.

Setiausaha Agungnya, Datuk Seri Hamzah Zainudin semalam dilaporkan berkata, parti itu melahirkan rasa kesal terhadap tindak-tanduk kerajaan Pakatan Harapan dan Barisan Nasional yang menjadikan agensi di bawah pemerintahannya sebagai alat untuk mencapai matlamat politik mereka.

Semalam, Ketua Pesuruhjaya SPRM, Tan Sri Azam Baki dilaporkan mengesahkan SPRM telah membekukan akaun milik Bersatu bagi tujuan membantu siasatan ke atas wang yang disyaki daripada hasil haram.

Mengenai siasatan terhadap Bersatu, Perdana Menteri berkata, terdapat laporan dibuat kepada Polis Diraja Malaysia (PDRM) dan SPRM tentang penggunaan wang oleh parti itu.

Selain itu, Anwar yang juga Menteri Kewangan telah mendapati wujud projek-projek tanpa tender yang menelan belanja terlalu tinggi sewaktu negara melaksanakan Perintah Kawalan Pergerakan (PKP).

Memberi contoh projek di bawah Program Jana Ekonomi Pemerkasaan Kontraktor Bumiputera Berwibawa (JanaWibawa) dan tebatan banjir, Anwar berkata, beliau mendapati kos projek itu adalah terlalu tinggi.

Projek JanaWibawa diperkenal bagi mempercepatkan pelaksanaan projek untuk merancakkan ekonomi negara semasa dan pascapandemik COVID-19.

Anwar berkata, pimpinan Bersatu perlu menjelaskan bagaimana wang lebih RM300 juta boleh diperoleh oleh parti itu dalam masa yang singkat.

“Harus pimpinan parti sekiranya mereka benar bersih seperti yang diceritakan, dia kena jelaskan kepada badan penyiasat mengapa dalam masa singkat begitu boleh mengumpul wang begitu banyak, dari sumber mana dan kepada siapa.

“(Perkara itu) kemudian akan dibawa ke Peguam Negara mengikut proses, lebih daripada itu saya tidak tahu. Apa nak ditegaskan oleh kami dalam pimpinan Kerajaan Perpaduan adalah arahan siasatan untuk semua tidak terkecuali sama ada parti kerajaan atau pembangkang,” katanya.

Ditanya mengenai gesaan supaya PKR turut mendedahkan akaun parti itu, Anwar yang juga Presiden PKR berkata parti itu tidak mempunyai masalah untuk berbuat demikian sekiranya diminta oleh SPRM.

“(SPRM) boleh semak mana-mana parti, Bersatu tidak dedahkan akaun tetapi didedahkan oleh penyiasat.

“Saya tiada masalah dan akaun (PKR) diaudit dan dihantar ke Jabatan Pendaftaran Pertubuhan (RoS) mengikut jadual ditetapkan tahunan,” katanya.

Semalam, Datuk Dr Marzuki Mohamad yang merupakan bekas Ketua Setiausaha Sulit kepada Perdana Menteri kelapan Tan Sri Muhyiddin Yassin telah menggesa PKR dan DAP mendedahkan akaunnya termasuk akaun amanah yang dipegang bagi pihak parti itu.

Anwar menegaskan yang Kerajaan Perpaduan pimpinannya menekankan untuk terus melaksanakan tata kelola yang baik dalam pentadbirannya. – BERNAMA


ADUN bimbang isu ceroboh laut kerajaan diam

Author

Tun Puteh Wanti

View all posts

View all posts


Najib gugurkan Shafee, lantik firma Zaid Ibrahim kendali kes SRC

Perkara itu dimaklumkan melalui surat yang dialamatkan kepada Timbalan Pendaftar Mahkamah Persekutuan hari ini, yang diperoleh pihak media.

Menurut surat yang ditandatangani peguam utama Najib, Tan Sri Muhammad Shafee Abdullah, memaklumkan bahawa pihaknya menerima sesalinan surat berhubung perkara itu daripada bekas perdana menteri itu, semalam (25 Julai) pukul 5 petang.

Katanya menerusi surat yang sama, Najib telah memaklumkan bahawa beliau telah melantik Tetuan Zaid Ibrahim Suffian TH Liew & Partners (ZIST) sebagai peguam cara baharu.

“Sehubungan dengan itu, pihak kami sedang berusaha melengkapkan proses penyerahan dokumen secara fizikal dan digital kepada ZIST yang dijangka dapat diselesaikan selewat-lewatnya hari ini.

“Untuk makluman mahkamah, salinan digital bagi kesemua rekod rayuan kertas kausa bagi permohonan untuk mengemukakan keterangan tambahan, dan kertas kausa bagi meminda notis usul telahpun diserahkan kepada ZIST pada 5 Julai lepas dan mereka juga telah dimaklumkan mengenai tarikh-tarikh yang berkaitan dengan rayuan-rayuan ini,” kata Muhammad Shafee dalam surat itu.

Tetuan Shafee & Co mewakili Najib dalam kes SRC sejak Ahli Parlimen Pekan itu dituduh di mahkamah pada 4 Julai 2018.

Pada Mei lepas, Mahkamah Persekutuan menetapkan 10 hari mulai 15 Ogos untuk mendengar rayuan akhir Najib bagi mengetepikan sabitan dan hukuman penjara dalam kes penyelewengan RM42 juta dana SRC International.

Pada 8 Dis 2021, Mahkamah Rayuan mengekalkan sabitan Najib dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC International.

Hakim Datuk Abdul Karim Abdul Jalil, yang bersidang bersama-sama Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.

Mahkamah Persekutuan merupakan jalan terakhir bagi Ahli Parlimen Pekan itu untuk mengemukakan rayuan bagi mengetepikan sabitan dan hukuman penjara dalam kes penyelewengan dana SRC International. – BERNAMA


CyberSecurity Malaysia sedia bekerjasama realisasikan Suruhanjaya Keselamatan Siber Malaysia

CYBERJAYA: Sejak belakangan ini, ancaman keselamatan siber semakin serius dan menjadi antara kebimbangan utama masyarakat dunia.

Di Malaysia sendiri, CyberSecurity Malaysia (CSM) menerusi pusat bantuan Cyber 999, merekodkan lebih 7,000 laporan pada tahun lepas dengan kes terbanyak adalah penipuan dalam talian, iaitu sebanyak 4,741 kes, sementara pencerobohan data dan penggodaman pula berjumlah 756 kes.

Walaupun disifatkan masih terkawal, statistik itu adalah isyarat jelas bahawa negara ini perlu bersedia bagi memastikan jenayah rentas sempadan itu tidak membarah. Antara langkah yang disyorkan ialah menubuhkan  Suruhanjaya Keselamatan Siber Malaysia.

Ketua Pegawai Eksekutif CSM, Datuk Dr Amirudin Abdul Wahab dalam satu temu ramah dengan Bernama berkata, cadangan kerajaan untuk menubuhkan Suruhanjaya Keselamatan Siber Malaysia merupakan langkah tepat dalam memperkukuh keselamatan siber di negara ini.

“Penubuhan suruhanjaya itu akan memberi kuasa kepada CSM dengan turut melibatkan beberapa agensi lain, bagi bertindak sebagai badan penguat kuasa dalam segala isu keselamatan siber,” katanya, menambah ini sekali gus memastikan tindakan yang diambil dalam menangani ancaman siber tidak sekadar bersifat responsif.

“Melalui suruhanjaya itu, tindakan proaktif boleh diambil,  antaranya memastikan infrastruktur siber negara disokong oleh aspek pematuhan standard perlindungan data yang diperkukuh dengan audit secara berkala oleh pihak berwajib.

“Hal ini tidak boleh dilakukan jika tidak ada pihak berkuasa yang proaktif, iaitu mencegah sebelum berlakunya insiden keselamatan. Audit ke atas sesebuah organisasi akan membantu mengenal pasti risiko dari awal,” katanya.

Pada awal tahun ini, Menteri Komunikasi dan Digital, Fahmi Fadzil dipetik berkata, kerajaan berhasrat menubuhkan Suruhanjaya Keselamatan Siber Malaysia sebagai langkah memperkukuh keselamatan siber negara ini, dan usaha itu akan dilaksanakan oleh kementeriannya dengan kerjasama agensi seperti CSM.

Mengulas lanjut, Amirudin berkata, CSM mempunyai kepakaran yang cukup dalam bidang itu dan sering diminta memberi khidmat sokongan kepada agensi penguat kuasa seperti polis, Suruhanjaya Pencegahan Rasuah Malaysia serta Suruhanjaya Komunikasi dan Multimedia  Malaysia (MCMC) dalam siasatan kes keselamatan siber masing-masing.

“CSM memberikan bantuan kepakaran yang telah diiktiraf, khususnya dalam  forensik digital sebagai saksi pakar atau pakar rujuk dan saksi di mahkamah dengan kuasa daripada Kanun Tatacara Jenayah, (Seksyen) 399,” katanya.

Hakikatnya, masih ramai tidak menyedari peranan CSM walaupun telah berusia lebih 20 tahun sebagai sebuah agensi di bawah Kementerian Komunikasi dan Digital (KKD), disebabkan tugas agensi itu yang bersifat di belakang tabir.

Dari sebesar-besar kes seperti misteri kehilangan pesawat Malaysia Airlines penerbangan MH370, pencerobohan Lahad Datu dan pembunuhan tragis Nurin Jazlin Jazimin, CSM turut terlibat dalam siasatan kes-kes terpencil seperti penceraian artis tanah air.

Semua ini menunjukkan CSM yang sebelum ini dikenali sebagai Pasukan Tindak Balas Kecemasan Komputer Malaysia atau MyCERT, mempunyai peranan penting dalam bidang keselamatan siber.

“Orang ramai kenal polis, MCMC…  orang kenal badan-badan yang berada di depan, tetapi (tidak kenal apabila disebut) tentang CSM (sebab) kami tolong (penguat kuasa) di belakang,” ujarnya.

Bercerita tentang peranan CSM dalam insiden Lahad Datu 10 tahun lepas, Amirudin berkata, ketika itu pihaknya membantu menganalisis lebih 100 peranti digital seperti telefon bimbit, komputer dan komputer riba yang digunakan oleh penceroboh untuk dijadikan bahan bukti.

“Kami perlu menganalisis semua data yang diekstrak daripada setiap peralatan bagi mengumpul bahan bukti. Malah, CSM juga membuat korelasi seperti siapa menghubungi siapa, dan ini mengambil masa serta rumit.

“Semua bahan tersebut telah dijadikan bukti di mahkamah dan CSM sendiri turut terlibat menjadi saksi memberi keterangan bagi peranti digital yang dirampas,” katanya.

Mengulas kes penerbangan MH370 yang hilang semasa menuju Beijing pada 8 Mac 2014, beliau berkata, CMS menerusi kepakaran dalam forensik digital, membantu pihak berkuasa menyanggah teori sebahagian besar media antarabangsa yang mendakwa bahawa juruterbang pesawat itu adalah dalang kejadian tersebut.

“Tuduhan itu juga datang daripada Biro Siasatan Persekutuan Amerika Syarikat (FBI). Jadi CSM diminta membuat penyiasatan dan kita dapati tiada satu bukti konkrit untuk menuduh (juruterbang) seperti yang didakwa oleh FBI tersebut.

“FBI dikatakan mempunyai beberapa data tetapi kita dapat menyangkal (dan membuktikan) bahawa itu hanya satu tuduhan tanpa bukti asas,” katanya, menambah antara faktor utama CSM berjaya menepis dakwaan itu kerana ia mempunyai akreditasi antarabangsa daripada ANSI National Accreditation Board (ANAB) yang turut mengakreditasi FBI.

Menurut beliau, apabila hasil kajian dan siasatan CMS menunjukkan tiada bukti yang jelas berdasarkan proses profesional yang dijalankan, pihak FBI terpaksa mengakui tidak dapat mensabitkan dakwaan mereka dan tuduhan itu tidak diteruskan.

Bagaimanapun, tidak semua kes yang dibantu CSM dapat diselesaikan, antaranya ialah kes pembunuhan Nurin Jazlin pada September 2007.

Menurut Amirudin, antara faktor utama kes itu gagal diselesaikan ialah kualiti visual rakaman kamera litar tertutup (CCTV) yang merupakan satu daripada bukti penting, amat rendah.

“Kita tidak dapat nak tangkap pesalah atau bukti-bukti lain, namun kita cuba ekstrak perincian (daripada rakaman CCTV) tetapi kualiti sangat teruk. Kita dapatkan bantuan agensi antarabangsa seperti FBI, mereka juga tidak boleh ekstrak bahan bukti berkenaan,” katanya.

Menurutnya, kualiti visual yang terlalu rendah menyebabkan bahan bukti tidak boleh diterima di mahkamah.

“Apabila terlalu rendah, maka rakaman tidak mempunyai peratusan ketepatan yang disyaratkan bagi dijadikan bahan bukti, dan kalau tidak salah saya, bahan bukti digital di mahkamah perlu mempunyai sekurang-kurangnya 80 peratus ketepatan.

“Tapi kalau kualiti bukti, contohnya 30 hingga 40 peratus, maka bukti tersebut akan ditolak,” tambah beliau.

Amirudin berkata, walaupun kejayaan CSM dalam membantu menyelesaikan kes tidak 100 peratus, rakyat Malaysia masih mempunyai sebab yang kukuh untuk berasa bangga dengan agensi itu.

“Malaysia sentiasa menjadi antara 10 negara teratas dunia di bawah aspek keselamatan siber GSI (Indeks Keselamatan Siber Global) dan uniknya, sumbangan itu kebanyakannya datang daripada CSM sejak 2014. Ramai yang tidak tahu perkara ini. Malah, Malaysia antara tiga negara teratas di Asia Pasifik (berhubung keselamatan siber),” katanya.

Katanya, kejayaan itu antaranya disebabkan oleh pencapaian, pengiktirafan serta penglibatan agensi berkenaan di peringkat antarabangsa, termasuk dalam aspek kepimpinan seperti menjadi pengerusi Asia Pacific Computer Emergency Response Team bagi kali kelima tahun ini.

“CSM juga diiktiraf oleh Bank Pembangunan Islam (IDB) sebagai rakan kongsinya dalam bidang keselamatan siber, iaitu sekiranya negara-negara Islam dan Pertubuhan Kerjasama Islam (OIC) memerlukan bantuan bagi membangunkan kepakaran keselamatan siber, maka IDB akan memberi dana dengan kepakaran pula dirujuk kepada CSM

“Malah, pada hujung 2018, CSM menerima kunjungan hormat Polis Antarabangsa (Interpol) yang datang untuk meminta persetujuan supaya CSM membantu Interpol dalam membangunkan  garis panduan global berkenaan forensik digital,” kata beliau.

Hal itu susulan kejayaan Malaysia menjadi negara pertama di rantau Asia Pasifik yang menerima pengiktirafan American Society for Crime Lab Director (ASCLB), iaitu sebuah badan berpangkalan di Amerika Syarikat yang memberi akreditasi kepada makmal forensik digital.

“ASCLB ini memberi akreditasi kepada makmal FBI, maksudnya bukan mudah untuk peroleh akreditasi ini. Oleh sebab itu, kita mendapat pengiktirafan Interpol sehingga (ia) datang untuk minta nasihat, panduan dan menyokong mereka membangunkan garis panduan itu.

“Garis panduan itu dilancarkan di Sao Paolo, Brazil pada Mei 2019, dan ini jelas mereka mengiktiraf sumbangan kepakaran daripada Malaysia dalam pembangunan garis panduan forensik digital ini,” katanya, menambah CSM pernah membantu negara seperti Oman, Brunei, Tanzania dan Thailand bagi perkara sama.

Di sebalik pencapaian yang membanggakan itu, Amirudin sedar CSM mesti terus mempertingkat fungsinya memandangkan negara sentiasa berdepan dengan ancaman keselamatan siber dari dalam dan luar negara. – BERNAMA


Khairy adakan lawatan kerja ke Thailand, teroka potensi kanabis

BANGKOK: Menteri Kesihatan Khairy Jamaluddin memulakan lawatan kerja bilateral kesihatan empat hari ke Thailand untuk meneroka potensi penggunaan kanabis dan ketum dalam bidang kesihatan serta menghadiri Mesyuarat Peringkat Tertinggi Kesihatan dan Ekonomi Kerjasama Ekonomi Asia-Pasifik (APEC) di sini.

Beliau tiba di Lapangan Terbang Antarabangsa Suvarnabhumi pada 4.08 petang (waktu tempatan) hari ini dan disambut Duta Malaysia ke Thailand, Datuk Jojie Samuel serta wakil Menteri Kesihatan Awam Thailand, Watcharapong Kuwijitwan dan Pengarah Institut Penyelidikan Sistem Kesihatan (HSRI), Nopporn Cheanklin.

Lawatan itu atas jemputan Timbalan Perdana Menteri Thailand merangkap Menteri Kesihatan Awam, Anutin Charnvirakul.

Khairy dijadual melawat Pejabat Farmaseutikal Kerajaan (GPO) esok untuk mendengar taklimat mengenai dasar kanabis di negara itu termasuk amalan, kaedah penanaman, kajian serta penggunaan kanabis dan ketum bagi tujuan kesihatan di Thailand.

Thailand negara pertama di Asia Tenggara yang memberi kelonggaran undang-undang dan membenarkan pengunaan kanabis untuk tujuan perubatan.

“Lawatan bilateral kesihatan ini juga akan menjadi platform terbaik KKM untuk pendedahan dan penelitian berhubung kajian-kajian antarabangsa berkaitan kanabis dan ketum termasuk hasil dapatan ujian-ujian klinikal kanabis untuk tujuan kesihatan.

“Melalui lawatan bilateral ini, KKM berpeluang meneroka potensi penggunaan kanabis dan ketum dalam bidang kesihatan serta merangka strategi kawal selia dan penguatkuasaan undang-undang terhadap penggunaannya,” menurut Kementerian Kesihatan (KKM) dalam satu kenyataan hari ini.

Selain itu, kunjungan berkenaan membuka peluang kolaborasi peringkat antarabangsa untuk entiti swasta atau penyelidikan menjalankan kajian serta ujian klinikal ke atas kanabis dan ketum, membangunkan inovasi perubatan dan seterusnya meningkatkan kualiti penjagaan kesihatan di Malaysia.

Khairy dijangka mengadakan pertemuan dengan pemain utama industri kanabis dan ketum di Thailand selain mengunjungi Siam Cannabis Land untuk melihat dengan lebih dekat kaedah penanaman di dalam dan luar premis, rumah hijau serta bilik pengeringan.

Beliau dan delegasi turut dijadual melawat Bumrungrad International Hospital, satu daripada hospital swasta terbesar di Asia Tenggara dan Institut Psikiatri Somdet Chaopraya.

Julai lalu, Khairy berkata satu kerangka kerja berhubung pendaftaran produk cannabidiol (CBD) tertentu bakal diumumkan.

Beliau juga dijadual menghadiri HLMHE APEC di Bangkok pada Khamis sebelum berlepas pulang ke Kuala Lumpur.

“Komitmen Malaysia memenuhi jemputan lawatan rasmi bilateral kesihatan berhubung penggunaan kanabis dan ketum bagi tujuan kesihatan serta menghadiri mesyuarat HLMHE APEC membuktikan Malaysia adalah konsisten dan komited dalam setiap kerjasama di peringkat antarabangsa,” menurut kenyataan itu. – BERNAMA


Zahid Hamidi sah hantar surat sokong Anwar Ibrahim – Presiden MIC

CYBERJAYA: Pengerusi BN, Datuk Seri Ahmad Zahid Hamidi disahkan telah menghantar surat sokongan Ahli Parlimen BN supaya Pengerusi PH, Datuk Seri Anwar Ibrahim menjadi perdana menteri, kepada Istana Negara.

Perkara tersebut disahkan Presiden MIC, SA Vigneswaran seperti yang dilaporkan Malaysiakini pada Rabu.

Menurut Vigneswaran, Zahid mengaku menghantar surat tersebut selepas 10 Ahli Parlimen BN menarik balik sokongan supaya Pengerusi PN, Tan Sri Muhyiddin Yassin menjadi perdana menteri.

“Beliau mengaku menghantar surat itu selepas 10 Ahli Parlimen BN menarik balik sokongan mereka kepada Muhyiddin dan BN membuat keputusan untuk kekal berkecuali,” katanya.

Untuk rekod, satu surat daripada Zahid kepada Istana Negara yang menyatakan 30 Ahli Parlimen BN memberi sokongan kepada Anwar untuk menjadi perdana menteri telah tular di media sosial baru-baru ini.

Pada Rabu petang juga, media melaporkan berlaku satu pertemuan di antara pemimpin BN dan PN di Hotel St Regis, Kuala Lumpur yang dikatakan akan membincangkan mengenai cadangan PN kepada BN.

Author

Faridah Amiratul

View all posts

View all posts


Instagram jadi ‘favourite’ generasi Z dan Milenium

CYBERJAYA: Aplikasi popular di sosial media, Instagram kekal menjadi pilihan utama dalam kalangan generasi Z dan Milenium.

Perkara itu berdasarkan hasil kajian yang dilakukan penyelidik YPulse mendapati, platform Instagram kembali popular sejak kebelakangan ini, lapor The Star.

Kajian itu melaporkan peratusan penggunaan Instagram dalam tempoh enam bulan (November 2022 – April 2023) dalam kalangan generasi Z adalah sebanyak 66 peratus manakala generasi Milenium mencatat 67 peratus.

Malah, 45 peratus daripada generasi Z dan 52 peratus generasi milenium mengakui mereka menggunakan Instagram dengan kerap setiap hari.

Kajian YPulse turut mendapati, Instagram adalah satu-satunya platform yang menunjukkan peningkatan tinggi berbanding platform lain seperti Netflix, YouTube, Disney+, TikTok dan sebagainya.

Meskipun golongan muda gemar menggunakan TikTok untuk menyiarkan kandungan atau ‘meme’ yang tular, namun rata-rata daripada mereka akan kembali menggunakan Instagram untuk berkongsi kandungan berunsurkan perjalanan hidup mereka seperti menyambut hari penting (ulang tahun, hari graduasi, hari perkahwinan).

Laporan sama turut mendapati bahawa kedua-dua generasi ini gemar menggunakan featured Stories, Reels dan foto ‘filters’ yang ditawarkan dalam Instagram.

Author

Diyana Rahip

View all posts

View all posts


PRN: DAP Negeri Sembilan cadang pertahan 11 kerusi DUN – Loke

SEREMBAN: DAP Negeri Sembilan berhasrat mempertahankan 11 kerusi Dewan Undangan Negeri (DUN) pada Pilihan Raya Negeri (PRN) yang akan diadakan tidak lama lagi, kata Pengerusinya, Anthony Loke Siew Fook.

Beliau berkata, cadangan tersebut sebagai prinsip bagi memulakan rundingan antara Pakatan Harapan (PH) di negeri ini bersama Barisan Nasional (BN) berkaitan pembahagian 36 kerusi DUN untuk ditandingi pada PRN nanti.

Katanya, DAP negeri telah memenangi 11 kerusi tersebut pada Pilihan Raya Umum ke-13 (PRU13) dan PRU14 iaitu DUN Chennah, Bahau, Nilai, Lobak, Temiang, Bukit Kepayang, Rahang, Mambau, Seremban Jaya, Lukut dan Repah.

“Itu cadangan kami, bagi memulakan proses rundingan ini, sudah tentu ada parameter dan prinsip. DAP menyandang 11 kerusi DUN di negeri ini. Dalam konteks ini, kami sudah menang sejak sejak PRU13 lagi kemudian mempertahankan pada PRU14 dan pada PRU15 kami mencapai undi majoriti (di DUN tersebut).

“Jadi cadangannya, kerusi yang telah dimenangi DAP di Negeri Sembilan, kekal dengan parti penyandang. Tetapi kita terbuka dengan proses rundingan. Seperti saya katakan, kita menyerahkan kepada kebijaksanaan Menteri Besar (Datuk Seri Aminuddin Harun) bagi berunding di peringkat negeri (bersama BN),” katanya kepada pemberita.

Beliau berkata demikian selepas merasmikan Konvensyen DAP Negeri Sembilan ke-21 di sini, hari ini.

Menteri Pengangkutan itu berkata, beliau yakin dengan kepimpinan Aminuddin yang juga Pengerusi PH negeri yang mempunyai hubungan baik dengan semua pihak termasuk BN.

“Kami tidak tamak, kami tidak minta kerusi tambahan, kami hanya mempertahankan kerusi sedia ada. Kami nyatakan hasrat, terpulang kepada Menteri Besar untuk berunding bagi pihak PH Negeri. Saya berjanji pada Menteri Besar, DAP akan bagi perhatian untuk menang 11 kerusi ini,” katanya.

Sementara itu, Setiausaha Agung DAP itu dalam ucapannya berkata senario politik kini sudah berubah apabila tertubuhnya Kerajaan Perpaduan yang dibentuk bersama parti lawan di peringkat Persekutuan dan keadaan ini menuntut semua ahli parti terutamanya di peringkat akar umbi perlu belajar menyesuaikan diri.

Jelasnya, kerjasama tersebut melibatkan lima gabungan iaitu PH, BN, Gabungan Parti Sarawak, Gabungan Rakyat Sabah dan Parti Warisan.

“Senario politik kali ini berubah, kita memasuki era politik yang berlainan, pada hari ini di peringkat Kerajaan Persekutuan kita mempunyai Kerajaan Perpaduan, ia terbentuk bersama rakan-rakan atau parti yang kita lawan dulu. Selepas PRU15, tiada satu parti yang dapat membentuk kerajaan maka perlu ada perbincangan dan persefahaman.

“Walaupun secara tradisinya kita melawan dengan BN selama berpuluh tahun tetapi PRU15, kita telah ada satu persefahaman untuk membentuk Kerajaan Perpaduan di bawah pimpinan Perdana Menteri, Datuk Seri Anwar Ibrahim. Ini adalah senario politik yang baru dan kita mesti belajar menyesuaikan diri,” katanya.

Dalam pada itu, Aminuddin berkata setakat ini tiada perbincangan bersama Pengerusi BN Negeri Sembilan Datuk Seri Mohamad Hasan berkenaan pembahagian kerusi DUN bagi menghadapi PRN nanti, namun beliau bersedia untuk membincangkan perkara tersebut.

Pengerusi PH negeri itu berkata, semua menteri besar dan ketua menteri yang terlibat dalam PRN akan mengadakan perbincangan mengenai tarikh sesuai pembubaran DUN masing-masing pada minggu ini.

Enam negeri tersebut ialah Negeri Sembilan, Pulau Pinang, Selangor, Terengganu, Kelantan dan Kedah. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Muhyiddin minta tangguh keterangan kes ‘fatwa’ pada Selasa

KUALA LUMPUR: Rakaman keterangan Tan Sri Muhyiddin Yassin yang sepatutnya berlangsung pada Isnin, telah ditangguhkan pada Selasa depan.

Ketua Polis Negara, Tan Sri Razarudin Husain berkata, perkara itu seperti dipinta Pengerusi Perikatan Nasional (PN) tersebut.

“Beliau terpaksa menguruskan beberapa perkara mendesak, jadi dia minta penangguhan tersebut,” katanya seperti dilapor The Star.

Sebelum ini, media melaporkan bahawa Bukit Aman akan merekodkan kenyataan Muhyiddin pada Isnin bagi melengkapkan siasatan mengenai ceramah bekas Perdana Menteri itu baru-baru ini.

Timbalan Ketua Polis Negara, Datuk Seri Ayob Khan Mydin Pitchay berkata, Unit Siasatan Khas Jabatan Siasatan Jenayah (JSJ) Bukit Aman telah pun menghubungi Muhyiddin.

Setakat ini, dua laporan polis telah dibuat berhubung isu itu.

Terdahulu, tular satu video dalam media sosial menunjukkan Muhyiddin dikatakan mengeluarkan ‘fatwa’ haram mengundi calon PH, Suhaizan Kayat.

Muhyiddin didakwa berkata sedemikian ketika berucap dalam kempen ceramah Pilihan Raya Kecil (PRK) Pulai di Nusa Bestari, Johor Bahru.

Muhyiddin berkata, ia sebagai menunjukkan bantahan dan kemarahan pengundi di Parlimen Pulai, berikutan kerajaan Perpaduan tidak membantu rakyat dalam kesusahan.

Author

Fazleen Safina Abd Jamil

View all posts

View all posts


Muhammad Azeem raih tempat keenam di Florida

Menurut laman sesawang kejohanan, https://results.adkinstrak.com/meets/23782, Muhammad Azeem yang mewakili Universiti Auburn menamatkan perlumbaan dengan catatan 10.14 saat (s) pada kejohanan yang berlangsung di University of North Florida.

Catatan itu sekali gus memperbaiki rekod perlumbaan 100m pertamanya di bumi ‘Uncle Sam’ ketika menjuarai Kejohanan Florida State University (FSU) Relays yang hanya mencatatkan 10.32s pada Mac lepas.

Anak kelahiran Perak berusia 19 tahun itu juga boleh tersenyum lebar apabila berjaya menewaskan pemenang pingat emas Kejohanan Olahraga Remaja Dunia 2015, Abdul Hakim Sani Brown dari Jepun yang menamatkan saingan di kedudukan ketujuh.

Muhammad Azeem menerusi laman Twitternya berkata: “10.14s and we back to work! (10.14s dan kita kembali bekerja!) Alhamdullilah”.

Beliau merupakan pemegang rekod 100m kebangsaan iaitu 10.09s yang dibuat pada Kejohanan Olahraga Remaja Dunia di Cali pada Ogos lepas.

Kejohanan East Coast Relays itu dimenangi oleh Cejhae Greene mewakili Puma dengan 10.01s, diikuti wakil Tumbleweed Track Club, Xie Zhenye (10.06s) dan Dominique Alexander dari Universiti Campell di tempat ketiga (10.11s).

Yan Haibin dari Tumbleweed Track Club  di tempat keempat dengan 10.11s dan wakil Virginia Tech Cole Beck di kedudukan kelima (10.14s). — BERNAMA


Polis sita 5 Lamborghini dipandu secara berbahaya

ISKANDAR PUTERI: Polis menyita lima Lamborghini yang dipandu secara berbahaya di Lebuh Raya Senai-Desaru, Kota Tinggi, selepas rakaman video memaparkan insiden itu tular, kelmarin.

Ketua Polis Johor, Datuk Kamarul Zaman Mamat, berkata pihaknya juga sudah membuka kertas siasatan terhadap lima pemandu kereta mewah berkenaan.

“Kita telah membuka satu kertas siasatan atas kes itu dan ia akan dilengkapkan dalam masa terdekat.

“Hasil ujian saringan awal air kencing kesemua pemandu terbabit adalah negatif bahan terlarang,” katanya pada sidang media di Ibu Pejabat Polis Daerah (IPD) Iskandar Puteri, di sini, hari ini, lapor Berita Harian.

Beliau mengulas penularan rakaman video berdurasi 71 saat yang memaparkan beberapa kereta Lamborghini dipercayai berkonvoi, memotong laluan secara berbahaya di lebuh raya berkenaan.

Kamarul Zaman sekali gus menasihati semua pengguna jalan raya supaya sentiasa mematuhi peraturan atau undang-undang dan berhemah ketika menggunakan kemudahan awam itu.

“Kita mengalu-alukan kehadiran sesiapa saja yang ingin bercuti dan sebagainya di negeri ini, namun perlulah berdisiplin dan mengikut peraturan.

“Jalan raya dan kenderaan kini ada kamera litar tertutup, jadi berhati-hatilah. Pengguna jalan raya yang melakukan perkara tidak elok… andai dirakam dan ditularkan, ia akan menyebabkan anda diambil tindakan. Oleh itu, berhati-hati,” katanya.

Media sebelum ini melaporkan polis mengambil keterangan lima lelaki warga tempatan berusia 44 hingga 64 tahun selepas mengesan Lamborghini dipandu mereka itu di sekitar kawasan Desaru kira-kira jam 11.40 pagi kelmarin.

Ketua Polis Daerah Kota Tinggi, Superintendan Hussin Zamora, dipetik berkata kes disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan membahayakan.

Author

Media Variasi

View all posts

View all posts


MB Kelantan harap pertemuan dengan PM beri hasil baik

KOTA BHARU: Menteri Besar Kelantan, Ahmad Yakob berharap kunjungan hormatnya terhadap Perdana Menteri Datuk Seri Anwar Ibrahim dua hari lepas, akan memberikan hasil yang baik kepada rakyat Kelantan.

Beliau berkata, pihaknya juga sudah menyerahkan tuntutan hak royalti minyak kepada Anwar dalam pertemuan berkenaan.

“Kita berunding atas asas yang lama dan perdana menteri memberi maklum balas dengan mengatakan ‘insya-Allah’.

“Kita berharap perdana menteri memberi sesuatu yang terbaik untuk Kelantan,” katanya kepada pemberita selepas Majlis Penyerahan Sumbangan Kuih Hari Raya Aidilfitri kepada Pasukan Keselamatan di Dewan Bunga Teratai, Kota Darulnaim, di sini hari ini.

Ahmad berkata menerusi pertemuan itu, kerajaan negeri turut memohon supaya semua perkara yang diputuskan ketika pentadbiran sebelum ini diteruskan.

Berhubung Pilihan Raya Negeri (PRN), beliau berkata, tarikh terakhir bagi pembubaran Dewan Undangan Negeri (DUN) ialah pada 28 Jun ini dan DUN akan dibubarkan sebelum itu, sepertimana telah dipersetujui menteri-menteri besar enam negeri yang terlibat.

“Jadi terpulanglah kepada Suruhanjaya Pilihan Raya (SPR) untuk mengadakan pilihan raya bersama enam negeri itu, Kelantan setuju untuk mengadakannya secara serentak,” katanya. – BERNAMA


Stadium Sultan Ibrahim ‘benchmark’ naik taraf Stadium Nasional Bukit Jalil

BUKIT JALIL: Perbadanan Stadium Malaysia (PSM) menjadikan Stadium Sultan Ibrahim (SSI) di Iskandar Puteri, Johor sebagai penanda aras, bagi menaik taraf Stadium Nasional Bukit Jalil (SNBJ) di ibu negara.

Ketua Pegawai Eksekutif (CEO) PSM, Mohd Faidz Sanusi berkata, pihaknya masih dalam proses untuk melaksanakan perkara itu, demi memastikan kemajuan dalam arena bola sepak kebangsaan.

Katanya, keutamaan ketika menaik taraf SNBJ adalah dengan mengambil kira keperluan buat para pemain seperti padang, gim, bilik persalinan, ruang berehat selepas perlawanan dan tandas.

“Pada saya, the benchmark of SNBJ is SSI dalam bola sepak. Kami juga mengutamakan kegunaan dan perkara yang mendesak dalam menaik taraf stadium ini,” katanya ketika sidang media selepas majlis pelancaran SNBJ, yang dirasmikan oleh Tunku Mahkota Johor (TMJ), Tengku Ismail Sultan Ibrahim di sini pada Khamis.

Turut hadir pada majlis sama adalah Menteri Belia dan Sukan, Hannah Yeoh dan Pengerusi PSM, Datuk Hans Isaac.

Beliau berkata demikian susulan terdapat permintaan daripada Ketua Jurulatih Harimau Malaya, Kim Pan-gon yang mahukan SNBJ dinaik taraf sama seperti SSI.

Harimau Malaya merupakan pasukan di bawah seliaan Persatuan Bolasepak Malaysia (FAM), yang juga salah satu pemegang taruh kepada PSM.

Justeru, tidak mustahil Harimau Malaya mahu PSM menyediakan perkhidmatan terbaik, bagi memberi persembahan terbaik dalam setiap perlawanan.

Dalam perkembangan lain, Mohd Faidz berkata, PSM memberi keutamaan kepada persatuan sukan untuk penggunaan SNBJ, diikuti penggunaan dalam kalangan komuniti dan komersial.

Meskipun penggunaan komersial  sedikit sebanyak memberi keuntungan kepada PSM, namun, katanya, ia tidak boleh bergantung 100 peratus kepada geran kerajaan.

Ketika ditanya sama ada padang baharu yang digunakan kali pertama sesuai untuk perlawanan bola sepak, beliau berkata, penyokong perlu percaya dengan proses baik pulih padang dan ia sudah bersedia untuk digunakan.

“Esok (Jumaat) adalah kali pertama di mana para pemain Harimau Malaya akan mencuba padang ini dan kami akan ambil input ini untuk penambahbaikan,” katanya sambil menambah pihaknya akan memastikan masalah takungan air tidak berulang.

Pada Jumaat, Pestabola Merdeka 2023 menyaksikan pemain Harimau Malaya sebagai pasukan pertama menggunakan padang baharu SNBJ ketika menentang India.

Author

Fazleen Safina Abd Jamil

View all posts

View all posts


Agong, Raja Permaisuri zahir syukur sempurnakan Kembara Kenali Borneo

CYBERJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan sukacita dan syukur, kerana dapat menyempurnakan impian mendekati rakyat Sabah dan Sarawak menerusi program Kembara Kenali Borneo yang berakhir pada Rabu.

Datuk Pengelola Bijaya Diraja Istana Negara, Mejar Jeneral Datuk Zahari Mohd Ariffin berkata, baginda berdua amat terharu dan tersentuh dengan semangat dan kasih rakyat yang dizahirkan di sepanjang jalan raya lokasi pengembaraan tanpa mengira penat lelah, ketika lewat malam serta keadaan cuaca panas terik dan hujan lebat.

“Seri Paduka Baginda berdua menzahirkan setinggi-tinggi ucapan terima kasih kepada seluruh rakyat negeri Sabah dan Sarawak atas sambutan sangat hebat yang telah diberikan kepada baginda berdua dan sekeluarga sepanjang pengembaraan menelusuri Lebuhraya Pan Borneo,” katanya dalam kenyataan Istana Negara pada Khamis.

Al-Sultan Abdullah dan Tunku Azizah menzahirkan setinggi-tinggi penghargaan kepada kerajaan pimpinan Datuk Seri Anwar Ibrahim, Timbalan Perdana Menteri Datuk Seri Fadillah Yusof dan kerajaan negeri Sabah serta Sarawak atas segala bantuan dalam menjayakan program itu.

Program julung kali diadakan yang bermula di Tawau, Sabah pada 3 September lepas dan melabuhkan tirai di Telok Melano, Sematan, Sarawak pada Rabu, melibatkan perjalanan sejauh 2,154 kilometer menelusuri Lebuhraya Pan Borneo menghubungkan Sabah, Sarawak serta Brunei, mendapat sambutan luar biasa daripada rakyat di kedua-dua negeri berkenaan.

Author

View all posts


Terato Tech lancar aplikasi bantu rakyat ketika banjir, KitaJaga versi 2.0

KUALA LUMPUR: Terato Tech Sdn Bhd melancarkan aplikasi yang berjaya menolong ratusan rakyat Malaysia yang terkesan banjir awal tahun ini, KitaJaga versi 2.0.

Terato Tech memaklumkan dalam kenyataan pada Khamis, KitaJaga versi 2.0 diperbaharui dengan kemaskini penting termasuk kempen Banjir Watch yang dipertingkat, susulan musim tengkujuh yang akan melanda negara.

Menurutnya, KitaJaga 2.0 menyediakan persekitaran yang lebih selamat dengan mewajibkan pengguna mendaftar dan mencipta profil sebelum dapat menggunakan aplikasi itu.

“Tambah lagi, ia juga memperkenalkan ciri sembang (Chat) yang membolehkan pengguna menghubungi pihak yang meminta tolong (Helpee) menggunakan kotak bual tanpa mendedahkan nombor telefon bagi melindungi maklumat peribadi.

“Mulai sekarang, KitaJaga hanya membolehkan Banjir Watch dicapai melalui aplikasi mudah alih dan tidak lagi melalui laman sesawangnya.

“Tindakan ini membantu meningkatkan pengalaman pengguna dengan membolehkan mereka menerima notifikasi keadaan banjir dalam telefon mudah alih mereka dan lokasi pin mereka ditanda dengan lebih tepat,” katanya.

Ciri-ciri baharu utama yang diperkenal dalam Banjir Watch ialah:

Notifikasi Pengawasan Banjir Pelbagai Lokasi: Ciri ini membolehkan pengguna memantau keadaan banjir di pelbagai lokasi menggunakan profil pengguna tunggal dan aplikasi akan menghantar notifikasi kawasan terkesan banjir setiap 15 minit.

Pin Automatik KitaJaga – Twitter: Untuk menggunakan ciri ini, pengguna mesti menggunakan tanda @banjirwatch melalui ciapan di Twitter, dan hanya perlu memberi KitaJaga nama, lokasi, dan jenis pertolongan yang diperlukan lalu pin akan tercipta secara automatik dalam aplikasi KitaJaga.

Bantuan oleh Organisasi: Ciri yang memudahkan organisasi melancarkan bantuan dalam KitaJaga dengan memasukkan nama organisasi apabila menawarkan pertolongan.

Sementara itu, Pengasas Terato Tech dan KitaJaga, Reza Razali gembira kempen Banjir Watch mereka memberi kesan positif terhadap masyarakat.

Sebagai contoh, ketika waktu di antara Disember 2021 dan Jun tahun ini, kempen Banjir Watch mereka merekodkan 377 pin Helpee dan 426 pin Helper di Shah Alam.

“Kami telah menambah baik aplikasi untuk memberi khidmat lebih baik kepada masyarakat kita, jadi saya galakkan pengguna kami mengemaskini aplikasi KitaJaga dalam telefon pintar mereka untuk menikmati ciri-ciri baharu ini secepat mungkin.

“Selain ciri-ciri tersebut, kempen Banjir Watch KitaJaga juga mempunyai fungsi baharu. Contohnya, kempen kini memaparkan amaran banjir berkod warna untuk tahap Perhatian, Amaran, dan Bahaya yang muncul sebaik sahaja aplikasi KitaJaga dilancarkan.

“Dengan kemaskini baharu juga, KitaJaga sedia bekerjasama dengan badan bukan kerajaan, syarikat swasta, atau agensi kerajaan dalam kempen Banjir Watchnya,” ujar Reza.

Beliau juga berharap pihaknya dapat menjalin kerjasama baharu termasuk dengan agensi kerajaan supaya mereka dapat memenuhi keperluan penduduk dan menyelaras kerja menyelamat menggunakan maklumat yang didapati melalui KitaJaga.

Untuk makluman, Banjir Watch KitaJaga baharu boleh didapati untuk peranti Android dan iOS.

Author

Faridah Amiratul

View all posts

View all posts


Operasi SAR hari kelapan ditangguhkan sementara petang ini – Polis

BATANG KALI: Operasi mencari dan menyelamat (SAR) yang memasuki hari kelapan mengesan seorang lagi mangsa terakhir, ditangguhkan sementara ekoran hujan lebat di lokasi pencarian petang ini.

Bercakap kepada Bernama, Ketua Polis Daerah Hulu Selangor, Supt Suffian Abdullah berkata ia ditangguhkan pada 5.30 petang tadi atas faktor keselamatan anggota penyelamat yang terlibat.

Beliau juga tidak menolak SAR akan disambung semula bila-bila masa hari ini selepas keadaan bertambah baik.

Tinjauan Bernama di Pos Kawasan Tempat Kejadian (PKTK) setakat 5.55 petang ini mendapati hujan masih lebat dan keadaan berkabus di kawasan sekitar, manakala anggota penyelamat yang terlibat SAR dilihat berlindung di pos kawalan bomba menunggu cuaca reda.

Selain mangsa terakhir dipercayai seorang kanak-kanak lelaki yang masih hilang, tragedi tanah runtuh yang berlaku pada 2.42 pagi Jumaat lepas itu setakat ini menyaksikan 61 selamat, manakala 30 nyawa terkorban daripada keseluruhan 92 mangsa yang dilaporkan terbabit. – BERNAMA


Keselamatan rakyat bergantung kepada keputusan PM esok

SEPANG: Situasi keselamatan rakyat susulan status kemasukan pelancong dari China pada 8 Januari ini akan diputuskan oleh Perdana Menteri, Datuk Seri Anwar Ibrahim, esok.

Menteri Kesihatan, Dr Zaliha Mustafa memaklumkan bahawa keputusan itu akan diketahui selepas mesyuarat Kabinet dan pembentangan data oleh Kementerian Kesihatan (KKM).

“Ini bukan keputusan KKM, tetapi ia keputusan bersama dengan kementerian lain yang terlibat.

“Keputusan mungkin berubah hasil daripada mesyuarat itu nanti. Apa pun, ia adalah keputusan bersama dan kita harapkan yang terbaik.

“Perkara ini perlu dilihat dari semua sudut termasuk keselamatan dalam negara, ekonomi, pelancong,” katanya pada sidang media selepas melakukan tinjauan di Lapangan Terbang Antarabangsa Kuala Lumpur (KLIA) dan KLIA2, di sini.

Ahli Parlimen Sekijang itu berkata, pandangan rakan Kabinet dari kementerian lain juga akan diambil kira dalam mesyuarat berkenaan.

Terdahulu, beliau turut melakukan tinjauan di Pusat Kesiapsiagaan dan Tindak Cepat Krisis Kebangsaan (CPRC) di Putrajaya.

Beliau turut memaklumkan bahawa KKM mengambil serius tentang isu kesihatan dan keselamatan rakyat dengan mengadakan langkah rapi di CPRC yang beroperasi 24 jam.

Author

Tun Puteh Wanti

View all posts

View all posts


Aset tentera ‘lapuk’ tidak berupaya jaga perairan negara

LUMADAN: Malaysia dikhuatiri menghadapi risiko lebih besar jika tidak bersedia memperbaharui aset ketenteraan terutama jika berdepan isu pencerobohan Laut China Selatan.

Masih ada ‘suara’ kebimbangan terhadap isu terbabit yang belum dilihat berkesudahan, berikutan aset ketenteraan dikatakan tidak lagi berupaya memenuhi tuntutan pertempuran moden.

Ahli Dewan Undangan Negeri (ADUN) Lumadan, Ruslan Muharram melahirkan rasa bimbang terhadap aset-aset kententeraan sedia ada yang didakwa sudah terlalu lama atau lapuk, berusia lebih 50 tahun dan tidak mampu memenuhi keupayaan bagi menghadapi ancaman ketenteraan moden.

Justeru, katanya, kerajaan perlu terus meningkatkan keupayaan pertahanan dengan memodenisasi aset ketenteraan sebagai langkah memperkukuhkan keselamatan dan kedaulatan di perairan negara.

“Saya mohon tumpuan serta bajet diberikan bagi meningkatkan keupayaan aset ketenteraan kita untuk memastikan kepentingan dan kedaulatan negara di Laut China Selatan terpelihara.

“Isu berkaitan pencerobohan di Laut China Selatan ini bukan sesuatu yang baharu, ramai juga tampil bersuara tetapi kita belum dapat selesaikannya.

“Siri pencerobohan tentera China di perairan Sabah dan Sarawak di Laut China Selatan menjadi isyarat supaya Malaysia perlu tingkatkan keupayaan aset ketenteraan,” katanya kepada media.

Beliau yang juga Naib Presiden Parti Bersatu Sabah (PBS), berkata ancaman banyak dilaporkan media tempatan antaranya pencerobohan berterusan China di Laut China Selatan dan penemuan serpihan roket di Sarawak.

“Ini juga termasuk risiko ancaman berterusan ekoran pencerobohan ruang udara Malaysia Timur oleh jet pejuang China.

“Saya berpandangan Malaysia harus mengambil langkah persediaan lebih rapi ekoran krisis geopolitik kian memuncak seperti perang Rusia-Ukraine serta jangkaan pertembungan China dan Taiwan.

“Ini penting bagi memastikan Malaysia tidak dianggap lemah pada persepsi negara lain sekali gus mampu bertindak menjaga hak dan kedaulatan negara di Laut China Selatan,” katanya.

Berdasarkan pandangan peribadi beliau juga, kepentingan serta keselamatan rakyat dan negara ini adalah keutamaannya dan sebagai wakil rakyat, menjadi tanggungjawab untuk memastikan aspek itu terpelihara.

Author

Tun Puteh Wanti

View all posts

View all posts


Kreatif! Cikgu bina kotak ‘Barbie’ didik anak murid

CYBERJAYA: Demi menaikkan semangat murid untuk belajar, seorang guru mengaplikasikan ‘trend’ terkini dalam sesi pembelajaran yang dikendalikannya.

Menerusi hantaran di Twitter @chuckee_little, dikongsi kisah seorang guru Bahasa Inggeris, Muhammad Nazmi membina beberapa buah kotak ‘Barbie’ bersaiz besar untuk mengajar murid-muridnya.

Menurut Nazmi, dia menggunakan kotak itu untuk mengajar murid darjah dua kata nama baru serta mengasah kemahiran pendengaran dan percakapan.

Tambahnya, teknik itu turut membantu muridnya membina ayat termasuklah dalam penulisan.

“Senarai perkataan mengandungi kata nama; nama benda yang biasanya menjadi aksesori anak patung Barbie (cermin mata hitam, gelang, tiara,) dan murid diajar secara ringkas cara menggunakan model ayat.

“Saya memperkenalkan mod soalan kepada murid di mana murid boleh menjawab secara lisan menggunakan model ayat yang mereka pelajari.

“Saya membantu setiap kumpulan sehingga semua orang sudah memutuskan empat aksesori yang mereka mahu jika mereka adalah anak patung Barbie,” katanya.

If you guys tired with all negative and demotivating news in the social media..So I hope this can give you guys a break..

I build Barbie Box to teach my pupils ☺☺☺ pic.twitter.com/qZ2j655BjF

— Muhammad Nazmi (@chuckee_little) August 20, 2023

Dalam pada itu, Nazmi yang mengajar di sebuah sekolah rendah di Sarawak tersentuh melihat anak muridnya teruja mendapat anak patung Barbie.

“Bahagian ini juga membuatkan saya tersentuh melihat kanak-kanak yang teruja melihat anak patung Barbie dalam bungkusan buat kali pertama,” luahnya.

Justeru, Nazmi berharap dengan perkongsiannya itu dapat memberi inspirasi kepada para guru dalam mencari idea bagi menyuntik semangat belajar dalam diri murid-murid.

“Saya harap yang ini dapat memberi inspirasi kepada anak-anak didik anda, atau mengembangkan idea-idea anda. Harap bermanfaat untuk semua juga,” ujarnya.

Author

Nurul Ain Japri

View all posts

View all posts


Api marak cepat punca kanak-kanak perempuan terperangkap

GEORGE TOWN: Kanak-kanak perempuan yang rentung dalam kebakaran rumahnya di Kampung Pisang, Jalan Paya Terubong di sini, malam tadi dipercayai tidak sempat menyelamatkan diri kerana faktor api yang marak terlalu cepat.

Ketua Polis Daerah Timur Laut, ACP Soffian Santong berkata mayat mangsa, G. Sri Laavanya, 7, ditemukan terbaring di bahagian belakang katil di dalam bilik bapanya dalam keadaan rentung dipercayai cuba bersembunyi untuk menyelamatkan diri di situ.

“Kebakaran itu melibatkan tiga buah rumah sewa di situ termasuk kediaman mangsa, kanak-kanak tersebut tinggal bersama bapa dan datuk serta neneknya manakala ibunya telah lama meninggal dunia.

“Semasa kejadian bapanya tiada di rumah dan hanya terdapat datuk serta neneknya, ketika kebakaran itu mereka berdua (nenek dan datuk) telah lari keluar untuk menyelamatkan diri dan tidak sempat mencarinya kerana api sedang marak.

“Menurut mereka, selalunya kanak-kanak itu tidur di biliknya sendiri namun semalam mangsa tidur di bilik bapanya menyebabkan mereka gagal mencarinya untuk dibawa keluar bersama,” katanya di sini.

Dalam kejadian itu, pihak bomba menerima panggilan kecemasan pada 11.19 malam tadi.

Soffian berkata, nenek mangsa mengalami kecederaan ringan iaitu melecur di tangan kanan dan dia telah mendapatkan rawatan awal di Hospital Pulau Pinang (HPP).

Katanya rumah yang dihuni mangsa bersama ahli keluarganya itu mempunyai tiga bilik dan mereka dipercayai menyewanya dengan harga RM100 sebulan.

”Dua lagi rumah turut disewa dengan tiga penghuni di setiap rumah, ketiga-tiganya terbakar dalam kebakaran tersebut dengan rumah mangsa paling teruk iaitu lebih 80 peratus. Api dikatakan berpunca daripada rumah yang dihuni keluarga mangsa,” katanya.

Beliau berkata mayat kanak-kanak perempuan yang merupakan anak tunggal itu selesai dibedah siasat di HPP kira-kira 12 tengah hari tadi sebelum dituntut ahli keluarganya.

Menurut Soffian punca sebenar kebakaran tersebut masih disiasat pihak berkuasa.

Sementara itu, tinjauan di Jabatan Forensik HPP mendapati ramai ahli keluarga kanak-kanak tersebut sedang menunggu dan mereka enggan ditemu bual kerana terlalu sedih dengan kejadian yang menimpa mangsa yang disifatkan anak yang baik dan manja. – BERNAMA


Seramai 1,659,837 jemaah haji berada di Arab Saudi setakat Ahad

MINA: Seramai 1,659,837 jemaah telah memasuki Arab Saudi melalui pelabuhan udara, darat dan laut untuk musim haji tahun ini setakat Ahad, menurut Direktorat Am Pasport Arab Saudi.

Daripada jumlah itu, seramai 1,592,199 jemaah tiba melalui lapangan terbang, termasuk 242,272  penerima “Makkah Route Initiative,” lapor Agensi Berita Arab Saudi (SPA).

Jumlah ketibaan melalui pelabuhan darat pula seramai 60,807 jemaah, manakala 6,831 jemaah tiba melalui pelabuhan laut.

Pihak direktorat komited untuk menggunakan semua keupayaan yang ada untuk memudahkan prosedur kemasukan jemaah haji.

Ini termasuk melengkapkan platform di pelabuhan udara, darat dan laut antarabangsa dengan peranti teknologi terkini dan dikendalikan oleh kakitangan berkelayakan yang mahir dalam pelbagai bahasa. – BERNAMA


Agong berkenan terima menghadap PM untuk mesyuarat Pra-Kabinet pertama

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Perdana Menteri, Datuk Seri Anwar Ibrahim untuk mesyuarat Pra-Kabinet di Istana Negara.

Istana Negara dalam kenyataan yang dimuat naik di laman Facebook memaklumkan sesi mesyuarat Pra-Kabinet itu berlangsung selama 45 minit bermula 4.15 petang.

“Sesi ini juga adalah yang pertama buat Anwar selepas beliau mengangkat sumpah jawatan sebagai Perdana Menteri ke-10 pada 24 November lalu,” menurut kenyataan itu.

Turut dimuat naik tiga keping gambar menunjukkan Perdana Menteri mengadakan perbincangan dengan Seri Paduka.

Mesyuarat Pra-Kabinet adalah antara aktiviti mingguan atau rutin utama Seri Paduka untuk berbincang dan bertukar pendapat bersama Perdana Menteri berkenaan urusan serta isu berkaitan kerajaan. – BERNAMA


Guru, jiran tak lapor jenayah seksual kanak-kanak akan didakwa

PUTRAJAYA: Penguatkuasaan lebih tegas dan agresif akan dilaksanakan bagi membendung penderaan seksual terhadap kanak-kanak, dengan mendakwa guru, jiran atau orang awam yang menyembunyikan atau gagal melapor perbuatan itu.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata sehingga ini belum ada mereka yang didakwa berkaitan isu itu walaupun ia termaktub dalam Akta Kesalahan-Kesalahan Seksual terhadap Kanak-Kanak 2017 (Akta 792).

Justeru, katanya, beliau mahu meneliti perkara itu dan berbincang dengan polis serta mahkamah supaya perkara yang termaktub dalam undang-undang itu dapat dikuatkuasakan.

“Kami bimbang ramai yang tahu mengenai berlakunya penderaan seksual kanak-kanak sama ada di rumah, sekolah dan kejiranan tetapi gagal melaporkan kes berkenaan.

“Mengikut akta berkenaan, adalah menjadi satu kesalahan jika seseorang itu mengetahui berlaku kes penderaan seksual kepada kanak-kanak tetapi tidak melaporkannya kepada pihak berkuasa.

“Ini termaktub dalam Seksyen 19, Akta Kesalahan-Kesalahan Seksual terhadap Kanak-Kanak 2017,” katanya dalam sidang media selepas melancarkan Aplikasi eKLINIK 6G Jabatan Bantuan Guaman di Bahagian Hal Ehwal Undang-undang di sini, hari ini.

Hadir sama, Ketua Pengarah Bahagian Hal Ehwal Undang-undang (BHEUU), Datuk Seri Khairul Dzaimee Daud dan Ketua Pengarah Jabatan Bantuan Guaman, Datuk Norazmi Mohd Narawi.

Seksyen 19 akta itu memperuntukkan hukuman kepada mana-mana orang yang tidak memberikan maklumat mengenai perlakuan atau niat mana-mana orang lain untuk melakukan kesalahan itu.

Akta itu juga menghendaki mana-mana orang yang mempunyai maklumat sedemikian, melaporkannya di balai polis berdekatan yang mana jika disabitkan kesalahan kerana kegagalan melapor itu boleh didenda maksimum RM5,000.

Azalina berkata, penguatkuasaan seksyen itu penting bagi memberikan mesej yang jelas kepada umum bahawa penderaan seksual kanak-kanak bukan hanya membabitkan mangsa dan pelaku kesalahan saja.

Katanya, kes penderaan seksual kanak-kanak ini juga membabitkan kesedaran dan kepedulian masyarakat.

“Ini adalah tanggungjawab bersama semua orang dalam komuniti bukan hanya isu keluarga saja.

“Saya mahu melihat jauh ke hadapan dalam isu ini dan sedang meneliti perkara ini dengan melihat kepada laporan mengenainya, kita nak tahu adakah jiran, guru atau ahli keluarga sedar akan tanggungjawab mereka untuk melaporkannya,” katanya.

Beliau menegaskan akan menemui Pesuruhjaya Kanak-kanak bagi membincangkan isu itu supaya dapat mewujudkan kesedaran komuniti mengenainya.

Terdahulu, dalam ucapannya, Azalina berkata, beberapa seksyen dalam Akta Kesalahan-Kesalahan Seksual terhadap Kanak-Kanak 2017 masih tidak dikuatkuasakan sepenuhnya.

Katanya, perkara itu antara inti pati utama dalam perjumpaan beliau dengan Bahagian Siasatan Jenayah Seksual, Wanita dan Kanak-Kanak (D11) dan mahkamah, esok.

“Saya bimbang ada kes penderaan seksual kanak-kanak berlaku dan perkara ini diketahui ahli keluarga, jiran dan cikgu di sekolah yang nampak dan tahu tetapi tak nak memberikan laporan.

“Ini (penguatkuasaan) saya nak buat secara agresif sebab kalau jiran, ahli keluarga dan guru ambil sikap tidak mahu campur ini akan membebankan kanak-kanak yang jadi mangsa, sudahlah jadi mangsa ‘didera’ pula kerana tidak ada orang nak melaporkan,” katanya.

Beliau menegaskan tindakan itu adalah usaha perlindungan menyeluruh kepada kanak-kanak mangsa penderaan.

Dalam masa yang sama beliau turut mengucapkan penghargaan kepada Jabatan Bantuan Guaman yang cemerlang memberikan perkhidmatan pendamping kepada kanak-kanak mangsa penderaan seksual.

“Mahkamah memuji usaha yang dilakukan itu dan saya mahu khidmat pendamping kanak-kanak ini menjadi keutamaan jabatan dan diperkasakan lagi,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Tanah runtuh: Kami tidak patah semangat cari mangsa hilang – Bomba

BATANG KALI: Anggota operasi mencari dan menyelamat (SAR) insiden tanah runtuh di Tapak Perkhemahan Father’s Organic Farm, Gohtong Jaya, di sini, tidak berputus asa dan patah semangat dalam menjalankan tugas pencarian yang kini memasuki hari kelima.

Penolong Pengarah Operasi Jabatan Bomba dan Penyelamat Malaysia Selangor, Hafisham Mohd Noor berkata, bahkan ada antara mereka yang enggan keluar dari lokasi pencarian walaupun dibenarkan untuk berehat.

“Anggota terlibat terus menunjukkan semangat jitu dan perasaan berkobar-kobar untuk mengesan baki mangsa yang masih hilang.

“Mereka mungkin rasa sayang nak tinggalkan scene (tempat kejadian) sebab sudah bertungkus-lumus dari awal,” katanya kepada Bernama di Pos Kawasan Tempat Kejadian.

Bagaimanapun, Hafisham berkata keselamatan dan kesihatan pasukan pencari tetap diutamakan dan mereka perlu mendapatkan rehat secukupnya bagi meneruskan operasi pencarian.

Semalam, Ketua Polis Negara, Tan Sri Acryl Sani Abdullah Sani yakin barisan petugas dapat memberikan komitmen penuh dalam melaksanakan misi SAR berkenaan.

Selain bomba dan polis, tiga agensi lain terbabit seperti yang digariskan arahan Majlis Keselamatan Negara nombor 20 (MKN 20) ialah Angkatan Tentera Malaysia, Angkatan Pertahanan Awam Malaysia dan Pasukan Mencari dan Menyelamat Khas Malaysia.

Dalam kejadian sekitar 2.42 pagi Jumaat, runtuhan tanah sepanjang hampir 300 meter dan setinggi 70 meter menimpa tapak perkhemahan yang terletak di Jalan Genting-Batang Kali.

Setakat 4 petang ini, sembilan mangsa masih hilang manakala 24 lagi terkorban daripada keseluruhan 94 mangsa terlibat dalam kejadian itu. – BERNAMA


Isu dana MARRIS, kecurian REE: Sanusi akan saman Saifuddin

BANDAR BAHARU: Menteri Besar Kedah, Datuk Seri Muhammad Sanusi Md Nor akan mengambil tindakan undang-undang terhadap Datuk Seri Saifuddin Nasution Ismail berhubung kenyataannya berkaitan isu dana Sistem Maklumat Rekod Jalan Raya Malaysia (MARRIS) dan kecurian unsur nadir bumi (REE).

Beliau berkata, maklumat yang dinyatakan Menteri Dalam Negeri itu tidak benar kerana bersifat mengelirukan, berniat jahat untuk memfitnah dan bermotifkan politik.

Katanya, Perbadanan Menteri Besar (MBI) Kedah bukan dikompaun atas kesalahan mencuri mineral berkenaan tetapi disebabkan agensi terbabit adalah pemegang permit ladang hutan di kawasan yang berlaku kecurian, lapor Harian Metro.

“Satu permit penggunaan dikeluarkan atas nama MBI yang melantik satu syarikat usaha sama untuk membangunkan ladang hutan, bukan syarikat berkenaan yang dikompaun.

“Yang dikompaun adalah pihak ketiga yang menceroboh dan melakukan kegiatan mencuri (REE). Dalam dokumen Pejabat Tanah dan Galian (PTG) terdapat nama individu yang melakukan kesalahan di bawah Seksyen 426 Kanun Tanah Negara 1965.

“Untuk tuduhan-tuduhan yang tidak benar ini saya telah mengarahkan pegawai saya untuk membuat laporan polis dan tindakan akan diambil berdasarkan peruntukan undang-undang tak kira menteri tak menteri saya akan saman.

“Menuduh saya mencuri itu ‘clear cut’ saya akan mengambil tindakan undang-undang,” katanya ketika ditemui selepas Majlis Penyerahan Geran Tanah di daerah Bandar Baharu di sini, hari ini.

Muhammad Sanusi mengulas dakwaan Saifuddin yang menyatakan beliau dikompaun RM500,000 kerana kesalahan mencuri REE.

Mengulas lanjut, Muhammad Sanusi berkata, beliau mempunyai dokumen lengkap mengenai kesemua isu berkenaan dan menasihatkan agar Saifuddin tidak mencampuri urusan kementerian lain.

Katanya, beliau sudah menjelaskan isu itu dalam Sidang Dewan Undangan Negeri (DUN) dan tidak pernah menerima surat saman atau kompaun.

Dalam pada itu, Muhammad Sanusi menjelaskan baki peruntukan MARRIS yang tidak dibelanjakan sebanyak RM259 juta ada disimpan di dalam simpanan tetap Kerajaan Negeri dan ia dilaporkan dalam penyata kewangan serta diaudit oleh Jabatan Audit Negara.

“Tidak ada langsung salah guna peruntukan seperti yang disebut oleh menteri. Jika ada salah laku sudah tentu perkara ini telah dibangkitkan dalam laporan Ketua Audit Negara.

“Apa yang dibangkitkan oleh Audit Negara adalah baki peruntukan sebelum tahun 2014. Jika hendak dikatakan menyalahi tatakelola pengurusan kewangan, salah laku ini berlaku sebelum tahun 2014 bukan semasa pentadbiran kerajaan saya,” katanya.

Author

Media Variasi

View all posts

View all posts


Bung Moktar, Zizie lepas, bebas pertuduhan rasuah

KUALA LUMPUR: Ahli Parlimen Kinabatangan, Datuk Seri Bung Moktar Radin dan isteri Datin Seri Zizie Izette Abdul Samad dilepas dan dibebaskan oleh Mahkamah Tinggi di sini hari ini atas pertuduhan rasuah RM2.8 juta daripada dua ejen pelaburan unit amanah Public Mutual.

Hakim Datuk Azhar Abdul Hamid membuat keputusan itu selepas membenarkan permohonan Bung Moktar dan Zizie untuk menyemak keputusan Mahkamah Sesyen yang memerintahkan mereka membela diri pada 2 September tahun lalu.

Pada 3 Mei 2019, Bung, 65, didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung dituduh menerima rasuah daripada ejen pelaburan Public Mutual Berhad, Madhi Abdul Hamid menerusi Zizie di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Ahli Majlis Tertinggi UMNO itu juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie atas sebab dan di tempat sama pada 19 Jun 2015.

Zizie, 45, pula berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Mahkamah Sesyen pada 2 September tahun lepas, memerintahkan Bung dan Zizie membela diri atas pertuduhan rasuah berjumlah RM2.8 juta melibatkan pelaburan RM150 juta dalam unit amanah Public Mutual Berhad.

Ini mendorong mereka untuk memfailkan permohonan semakan di Mahkamah Tinggi.

Namun Mahkamah Tinggi menolak permohonan semakan yang difailkan pasangan itu tanpa mendengar merit permohonan tersebut.

Berikutan penolakan Mahkamah Tinggi terhadap permohonan semakan itu, mereka memfailkan rayuan di Mahkamah Rayuan.

Bagaimanapun pada 7 julai lalu, Mahkamah Rayuan di Putrajaya telah mengembalikan semula permohonan semakan yang difailkan Bung dan Zizie ke Mahkamah Tinggi untuk mendengar merit permohonan itu.

Pasangan itu memfailkan permohonan semakan bagi mencabar perintah Mahkamah Sesyen yang mengarahkan mereka membela diri atas tiga pertuduhan rasuah tahun lepas.

Panel tiga hakim terdiri daripada Datuk Hadhariah Syed Ismail, Datuk Azman Abdullah dan Datuk Azmi Ariffin memerintahkan permohonan semakan pasangan itu dikembalikan semula ke Mahkamah Tinggi untuk mempertimbangkan merit permohonan itu

Hakim Hadhariah yang mengetuai panel itu berkata apabila permohonan semakan difailkan, adalah menjadi kewajipan Mahkamah Tinggi untuk mempertimbangkan merit permohonan itu tanpa mengira apa jua cara permohonan itu difailkan. – Kosmo!

Author

Media Variasi

View all posts

View all posts


Wisma Putra sahkan 63 jemaah umrah terkandas sejak Jun di Arab Saudi

KUALA LUMPUR: Kementerian Luar Negeri mengesahkan seramai 63 rakyat Malaysia dibawa kumpulan tarekat Naqsyabandiyah Al-Kholidiah, terkandas di Arab Saudi sejak Jun lalu.

Terdahulu, MEDIA VARIASI mendapat maklumat eksklusif mengenai nasib rakyat yang terkandas selepas diperdaya dengan berita kemunculan Imam Mahadi di padang Arafah.

Rombongan itu diuruskan oleh pemimpin tarekat Al-Naqsyabandiah Al-Kholidiah, Habib Shah Firdaus Habib Ahmad.

Masalah mereka timbul selepas Habib Shah Firdaus ditahan kerajaan Arab Saudi kerana amalan tarekat melanggar undang-undang negara itu serta dihantar pulang ke Malaysia.

Menerusi kenyataan bersama Kementerian Luar Negeri dan Menteri di Jabatan Perdana Menteri (Hal Ehwal Agama), mereka terdiri daripada 28 orang dewasa dan 35 orang kanak-kanak dibawa untuk mengerjakan umrah di Madinah.

“Bagaimanapun, mereka hanya berada di Madinah sehingga hari ini dan tidak pernah dibawa ke Makkah untuk menyempurnakan ibadah umrah.

“Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos,” kata kenyataan itu.

Kenyataan itu turut memaklumkan, Kerajaan bersetuju membantu urusan penghantaran pulang para jemaah yang sedang terkandas ini dengan usaha dan kerjasama antara agensi-agensi Kerajaan yang berkaitan.

Dalam hal ini, Kementerian Luar Negeri dan Jabatan Perdana Menteri (Hal Ehwal Agama) bersama dengan Kedutaan Besar Malaysia di Riyadh dan Konsulat Jeneral Malaysia di Jeddah akan menyelaraskan urusan penghantaran pulang para jemaah berkenaan ke tanah air dalam masa terdekat.

Kementerian Luar Negeri sentiasa berusaha untuk memastikan keselamatan dan kebajikan Keluarga Malaysia yang berada di luar negara sentiasa terpelihara.

Author

Tun Puteh Wanti

View all posts

View all posts


Subsidi bersasar, harga barangan antara tumpuan Dewan Rakyat hari ini

KUALA LUMPUR: Persoalan berkaitan subsidi bersasar, harga barangan serta jaminan keselamatan makanan negara antara dijangka menjadi tumpuan di Dewan Rakyat hari ini.

Berdasarkan Aturan Urusan Mesyuarat disiarkan di laman sesawang Parlimen, Datuk Dr Radzi Jidin (PN-Putrajaya) bertanyakan Menteri Kewangan mengenai bila subsidi bersasar seperti diumumkan Perdana Menteri pada 27 Nov 2022 dijangka dilaksanakan.

Soalan itu dikemukakan semasa sesi Pertanyaan-pertanyaan Bagi Jawab Lisan, dengan Radzi juga ingin tahu sama ada kerajaan boleh memberi jaminan bahawa harga barangan tidak akan meningkat apabila subsidi bersasar dilaksanakan.

Pang Hok Liong (PH-Labis) pula meminta Menteri Pertanian dan Keterjaminan Makanan memaklumkan jumlah nilai makanan import bagi tahun 2018 hingga 2022 dan langkah yang telah atau akan diambil bagi memastikan kualiti dan jaminan keselamatan makanan negara.

Turut dijangka menjadi tumpuan, pertanyaan V. Ganabatirau (PH-Klang) kepada Menteri Perpaduan Negara mengenai bagaimana Kerajaan MADANI akan memastikan pembelaan kepada semua kaum dan agama apabila berlaku pendakwaan terpilih terhadap penghinaan sesuatu kaum dan agama.

Beliau juga ingin tahu sama ada Kerajaan MADANI akan berlaku adil dalam memastikan segala penghinaan terhadap semua kaum dan agama dihentikan.

Sementara itu, Datuk Seri Saifuddin Abdullah (PN-Indera Mahkota) mengemukakan soalan kepada Menteri Pendidikan mengenai status pengambilan guru baharu pada tahun 2022 serta perincian pengambilan guru mengikut opsyen mata pelajaran bagi 2016 hingga 2022 dan unjuran pengambilan guru bagi 2023 hingga 2027.

Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa. – BERNAMA


Bajet 2023: Kakitangan MoF ‘tak balik rumah’ demi Keluarga Malaysia

CYBERJAYA: Debaran pembentangan Bajet 2023 semakin terasa apabila Menteri Kewangan, Datuk Seri Tengku Zafrul Tengku Abdul Aziz berkongsi foto warga kerja Kementerian Kewangan (MoF) yang bertungkus-lumus merangka belanjawan tersebut.

Menerusi hantaran di Facebook, beliau memuat naik beberapa keping gambar mempamerkan situasi kakitangan kementeriannya yang sanggup ‘berkampung’ lebih tiga minggu demi menjalankan tugas buat kesejahteraan Keluarga Malaysia.

“Dah lebih tiga minggu mereka (kakitangan MoF) berkampung di sini.

“Ada yang dah beberapa hari tak balik rumah bagi memastikan penyediaan bajet yang responsif, bertanggungjawab dan reformis.

“Mohon titipkan doa untuk seluruh team MoF agar penyediaan bajet berjalan lancar. Sesungguhnya Allah sebaik-baik perancang dan pelaksana,” tulisnya.

Untuk rekod, pembentangan Bajet 2023 akan dibentangkan di Parlimen pada Jumaat ini.

Author

Diyana Rahip

View all posts

View all posts


PRU15: BN umum calon minggu depan

CYBERJAYA: Barisan Nasional (BN) akan mengumumkan calon-calon yang bertanding dalam Pilihan Raya Umum ke-15 (PRU15) pada minggu hadapan.

Bagaimanapun, Ketua Penerangan UMNO, Shahril Sufian Hamdan tidak mendedahkan tarikh dan tempat pengumuman berkenaan.

“Kalau soal pengumuman calon sudah tentu sebelum penamaan, jadi saya nampak minggu depan. Manifesto pun saya gambarkan minggu depan,” katanya.

Tambah Shahril, manifesto BN untuk PRU15 nanti akan merangkumi semua segmen pengundi.

“Fokus kepada orang muda ini akan tertumpu kepada ekonomi mereka, bagaimana nak membina masa depan lebih baik untuk diri dan keluarga serta bagaimana membawa suatu pembaharuan dalam jenis pekerjaan yang wujud di Malaysia,” katanya lapor Sinar Harian.

Ketika ditanya berhubung kerjasama BN dengan parti lain jika tiada majoriti mudah diperoleh dalam PRU15, Shahril menyatakan bahawa parti gabungan itu berpeluang meraih majoriti sokongan rakyat.

“Secara ringkasnya, BN masuk ke pilihan raya untuk menang. Kita yakin mempunyai peluang untuk meraih majoriti sokongan rakyat dengan parti yang ada dalam BN sekarang ini.

“Bukan secara solo UMNO seorang, tetapi secara keseluruhan dalam BN dan juga dengan rakan-rakan terutama di Sarawak yang mana bukan lagi dalam BN tetapi mesra dengan kami,” ujarnya.

Author

Diyana Rahip

View all posts

View all posts


EPL: Steven Gerrard dipecat dari Aston Villa

STEVEN GERRARD menjadi pengurus keempat setelah dipecat Aston Villa dalam tugasnya pada kempen Liga Perdana Inggeris 2022/2023.

Pengumuman pemecatan itu dibuat melalui laman sesawang rasmi kelab tersebut berikutan prestasi hambar yang ditunjukkan oleh Villa pada musim ini.

Di bawah kendalian Gerrard musim ini, Aston Villa hanya sekadar meraih dua kemenangan dan tiga keputusan seri dengan mengumpul sembilan mata serta menghuni tangga ke-17 dalam liga yang mengheret bergelut melepasi zon penyingkiran dengan memiliki berkelebihan defisit jaringan berbanding Wolves.

Perlawanan terakhir Gerrard yang membawa keputusan drastik  terpaksa diambil pengurusan tertinggi Aston Villa apabila tewas 0-3 bertemu Fulham di Craven Cottage pada awal pagi tadi.

Ia merupakan kekalahan keenam dalam EPL musim ini, pemecatan Gerrard dibuat ekoran prestasi hambar dipamerkan barisan pemain The Villa selepas mengharungi 11 perlawanan.

Terdahulu, Scott Parker menjadi pengurus pertama dipecat dari Bournemouth, diikuti Thomas Tuchel oleh Chelsea serta Bruno Lage menjadi pengurus ketiga dibuang tugasnya sebagai pengurus oleh Wolves.

Author

Mohamad Fitri Hazim Hazam

View all posts

View all posts


Salah dijangka terus ‘mengganas ‘ di Old Trafford

Oleh: WAHYUDIN AL-BALINGI

BINTANG sensasi Liverpool, Mohamed Salah dijangka akan menghadirkan acaman buat kubu Manchester United menjelang aksi Liga Perdana Inggeris (EPL) di Old Trafford, pagi Selasa ini.

Ia bukan sekadar ‘sembang lebat’ kerana Salah miliki rekod yang baik setiap kali bertemu The Red Devils.

Superstar bola sepak Mesir itu akan memperkuat The Reds yang sedang memburu kemenangan pertamanya setelah sekadar seri dalam dua perlawanan awal kempen.

Ketajaman Salah akan dimanfaatkan Jurgen Klopp sebaik mungkin apatah lagi terbukti menghasilkan dua gol termasuk satu umpanan dalam tiga pertandingan Liverpool di sepanjang musim ini. Selain itu Salah terbukti produktif di depan gawang Manchester United.

“Pertandingannya tidak akan mudah dan saya tidak terfikir akan jaringkan satu, dua atau tiga gol. Saya tahu ini akan menjadi aksi yang sangat getir,” ujar bekas pemain Chelsea dan AS Roma itu.

Sejak bergabung dengan Liverpool lima tahun lalu, Salah sudah lapan kali berdepan Manchester United di EPL.

Hasilnya, tujuh gol dibukukan Salah termasuk lima gol dalam dua pertemuan pada 2021/2022.

Dia yang berusia 30 tahun itu sempat mencetak hatrik ke gawang David de Gea untuk membantu Liverpool memalukan United 5-0 di halamannya sendiri pada Oktober lalu.

Kini, pemerhati ternanti-nanti apakah Salah kembali menemui rentak dan mengguriskan hati United pada perlawanan yang berkemungkinan diboikot sekelompok peminat setia tuan rumah.

Author

Media Variasi

View all posts

View all posts


SM Faisal saman Caprice atas dakwaan memfitnah berhubung kes Emilia

KUALA LUMPUR: Datuk SM Faisal SM Nasimuddin Kamal memfailkan saman terhadap penyanyi rap Caprice, atas dakwaan memuat naik hantaran berbaur fitnah di Instagram miliknya, yang mengaitkan ahli perniagaan itu dengan kes bekas isterinya Emilia Hanafi.

SM Faisal, 43, selaku plaintif memfailkan saman itu di Mahkamah Sesyen di sini, menerusi Tetuan Akberdin & Co pada 15 Ogos lepas dengan menamakan Caprice atau nama sebenarnya Ariz Ramli, 36, sebagai defendan.

Berdasarkan pernyataan tuntutan, SM Faisal mendakwa pada 27 Jun lepas, Mahkamah Tinggi Syariah Kuala Lumpur memerintahkan Emilia menjalani hukuman penjara selama tujuh hari, selepas didapati gagal mematuhi perintah pengkomitan mahkamah.

Dakwa plaintif, insiden tersebut diuar-uarkan dan dimanipulasi oleh Emilia atau pihak tertentu dengan berniat jahat (mala fide), melalui media massa atau elektronik secara meluas tanpa sebarang rujukan atau klarifikasi daripada pihak plaintif atau Mahkamah Syariah, berhubung kedudukan sebenar kes membabitkan plaintif dan bekas isterinya di Mahkamah Syariah.

SM Faisal mendakwa sehari selepas itu (28 Jun), defendan memburukkan plaintif atau Mahkamah Syariah dengan memuat naik video dan hantaran memfitnah, di Instagram defendan.

“Hantaran memfitnah itu mendapat publisiti meluas kerana defendan mempunyai lebih kurang 1.5 juta pengikut di Instagramnya dan hantaran tersebut dilihat atau disukai kira-kira 14,500 orang,” dakwa plaintif.

SM Faisal mendakwa hantaran fitnah itu antara lain membawa maksud bahawa beliau seorang lelaki yang kejam dan semberono mahu memenjarakan bekas isterinya, selain tidak bertimbang rasa dan bertindak agresif terhadap kaum wanita atau kanak-kanak.

Menurut plaintif, tindakan defendan itu menyebabkan beliau tertekan dari segi emosi selain dicemuh dalam kalangan masyarakat umum.

Dakwa ahli perniagaan itu, satu surat tuntutan bertarikh 7 Julai lepas telah dihantar bagi memohon supaya defendan menarik balik hantaran itu selain memohon maaf kepada plaintif, namun defendan gagal memenuhi tuntutan tersebut.

Turut dipohon perintah injunksi supaya defendan mengeluarkan dan memadamkan hantaran fitnah itu, selain memohon perintah untuk menghalang defendan atau wakilnya daripada mengganggu dan mengugut plaintif serta ahli keluarganya, sama ada secara lisan atau melalui media sosial.

Oleh itu, plaintif memohon ganti rugi am, ganti rugi punitif, ganti rugi teladan, ganti rugi teruk dan kos.

Peguam Datuk Akberdin Abdul Kader, yang mewakili SM Faisal ketika dihubungi pemberita hari ini, mengesahkan pemfailan saman fitnah itu dan memaklumkan 14 Okt ini ditetapkan untuk pengurusan kes di hadapan Hakim Mahkamah Sesyen Idah Ismail. – BERNAMA


Mahdzir Khalid akur keputusan UMNO, ikrar terus membantu kepimpinan

KUALA LUMPUR: Datuk Seri Mahdzir Khalid akur dengan keputusan perwakilan UMNO pada pemilihan parti penggal 2023-2026, baru-baru ini.

Mahdzir, yang pernah menyandang Naib Presiden itu, gagal mempertahankan jawatannya, selepas perwakilan bahagian seluruh negara memilih dua muka baharu, penggal kali ini.

Mahdzir yang juga Ketua UMNO Bahagian Padang Terap, tidak menoleh ke belakang lagi, sebaliknya terus memandang ke depan dan berikrar untuk membantu jentera parti supaya terus kekal relevan.

“Saya secara peribadi menerima dengan hati terbuka dan berlapang dada apabila perwakilan berhasrat untuk memilih kepimpinan baharu di barisan Naib Presiden bagi membantu Presiden dan Timbalan Presiden khususnya dan UMNO secara amnya.

“Saya juga ingin mengucapkan jutaan terima kasih kepada perwakilan UMNO yang telah mengundi saya pada kali ini,” katanya menerusi kenyataan media hari ini.

Beliau juga menghormati setiap keputusan yang telah dibuat oleh perwakilan dalam proses pemilihan kali ini.

“Saya juga menyeru kepada semua saf kepimpinan baharu UMNO termasuk di peringkat Majlis Kerja Tertinggi (MKT) serta seluruh ahli UMNO kekal bersatu padu di dalam parti keramat ini.

“Saya akan meneruskan khidmat bakti saya kepada parti, ahli-ahli UMNO dan juga rakyat sebagai Ketua UMNO Bahagian Padang Terap dan juga membantu saf kepimpinan di peringkat UMNO Pusat,” katanya.

Beliau turut mengucapkan syabas dan tahniah kepada saf kepimpinan baharu Naib Presiden, Ahli-ahli MKT, Ketua Wanita, Ketua Pemuda, Ketua Puteri, Ketua-ketua Bahagian dan Cawangan yang dipilih bagi penggal ini.

Mahdzir turut yakin UMNO akan kembali bangkit dan mampu menawan semula hati rakyat sejajar dengan proses pemilihan kepimpinan parti yang baru diselesaikan secara penuh demokrasi.

Untuk rekod, Mahdzir menduduki kerusi Naib Presiden UMNO bagi penggal lalu selepas menerima undi daripada 125 Bahagian UMNO pada pemilihan tahun 2018.

Pada Pemilihan UMNO penggal 2023-2026 yang berlangsung serentak di peringkat Bahagian UMNO di seluruh negara kelmarin, Mahdzir memperolehi 42 undi daripada keseluruhan 191 Bahagian UMNO.

Tiga kerusi Naib Presiden UMNO yang dipertandingkan dimenangi oleh Pengerusi Badan Perhubungan UMNO Pahang, Datuk Seri Wan Rosdy Wan Ismail dan Pengerusi Badan Perhubungan UMNO Wilayah Persekutuan, Datuk Seri Johari Abdul Ghani.

Seorang lagi adalah penyandang jawatan yang juga Pengerusi Badan Perhubungan UMNO Johor yang juga Ahli Parlimen Kota Tinggi, Datuk Seri Mohamed Khaled Nordin.

Author

Tun Puteh Wanti

View all posts

View all posts


Bekas tentera tikam mati isteri direman 7 hari

KANGAR: Bekas anggota tentera yang disyaki menikam mati isterinya dengan sebilah pisau di sebuah rumah di Jalan Padang Nyu, Arau direman tujuh hari bermula Ahad.

Suspek berusia 38 tahun itu ditahan hingga 7 Oktober ini bagi membantu siasatan mengikut Seksyen 302 Kanun Keseksaan.

Suspek disiasat kerana dipercayai membunuh Munirah Abu Bakar, 31, yang bertugas sebagai jururawat di Hospital Tuanku Fauziah (HTF) Kangar, dalam kejadian di kediaman pasangan terbabit di Jalan Padang Nyu, Arau pada Sabtu.

Perintah reman dikeluarkan jam 8.45 pagi oleh Majistret Mahkamah Kangar, Siti Norhasliza Md Ali di Mahkamah Majistret Kangar, selepas suspek dibawa ke mahkamah berkenaan sekitar jam 8.30 pagi.

Lapor Berita Harian, Ketua Polis Daerah Arau, Superintendan Ahmad Mohsin Md Rodi ketika dihubungi mengesahkan reman suspek.

Dalam kejadian jam 6 pagi Sabtu, dipercayai berlaku pergaduhan antara suspek dengan mangsa di ruang tamu rumah itu ketika mangsa sedang bersiap keluar bertugas.

Suspek yang ‘naik angin’ selepas itu secara tiba-tiba mengambil pisau dan menikam dada mangsa.

Selepas membunuh mangsa, suspek dikatakan membawa wanita berkenaan ke dalam bilik utama dan menutup mayat mangsa dengan selimut tebal, sebelum memandu kereta dan menghantar dua anak mereka berusia lapan dan 10 tahun ke rumah pengasuh.

Suspek kemudian menyerah diri dengan memaklumkan kejadian berkenaan di pondok pengawal Ibu Pejabat Polis Kontinjen (IPK) Perlis sekitar jam 10 pagi, sebelum polis ke lokasi kejadian.

Author

Fazleen Safina Abd Jamil

View all posts

View all posts


Ku Li beri bayangan PRU15 medan terakhir bertanding

GUA MUSANG: Penyandang kerusi Parlimen Gua Musang, Tengku Razaleigh Hamzah memberi bayangan Pilihan Raya Umum ke-15 (PRU15) adalah medan terakhir beliau bertanding.

Beliau berkata, rekod sebagai Ahli Parlimen selama 12 penggal bukanlah suatu kemegahan tetapi menjadi tanda aras bahawa rakyat di kawasan itu masih memerlukan khidmatnya.

Katanya, beliau terharu dengan sokongan yang diterima terutamanya daripada masyarakat Orang Asli yang masih menginginkannya kekal bertanding pada PRU15.

“Orang Asli berkali-kali datang minta supaya saya jangan tarik diri kalau ditawarkan untuk bertanding.

“Saya sendiri dah lama sangatlah, dah patut beri jalan dekat orang lain. Barangkali ini (PRU) adalah the last hurrah,” katanya kepada pemberita selepas merasmikan Kejohanan Bola Jaring Piala Ku Li di Bukit Cekati, di sini hari ini.

Mengulas lanjut, Tengku Razaleigh yang mesra disapa Ku Li berkata, sekiranya berundur beliau akan memastikan UMNO Bahagian Gua Musang berada dalam keadaan baik dan tidak kucar-kacir.

“UMNO Bahagian Gua Musang mesti ada pelapis, saya tak mahu berundur dalam keadaan kucar-kacir. Kita mahu teruskan kestabilan dan saya nak ingatkan UMNO Bahagian Gua Musang mereka kena utamakan kepentingan rakyat daripada segala-galanya,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Liverpool dalam kumpulan sukar – Klopp

Oleh: WAHYUDIN AL-BALINGI

JURGEN Klopp memberitahu Liverpool berada dalam Kumpulan A yang kelihatan amat getir di Liga Juara-Juara musim 2022/23. Dia menilai semua pasukan miliki peluang untuk mara ke pusingan 16.

Undian yang berlangsung di Istanbul awal pagi Jumaat tadi meletakkan kelab England itu akan berdepan Ajax Amsterdam, Napoli dan Rangers FC.

Kumpulan ini dijangka tidak mudah buat The Reds. Ajax merupakan juara Belanda dan kerap tampil di Liga Juara-Juara.

Napoli bermain konsisten dan sentiasa layak dalam beberapa musim terakhir. Manakala, Rangers pada musim lalu berjaya melangkah ke final Liga Europa.

“Semua kelab memiliki kualiti, pengalaman dan saya akan mengatakan mereka semua memiliki peluang.

“Perkara positif kami juga melakukannya, jadi masuk akal bagi kami untuk menantikan saingan ini dan mencuba sehabis baik,” jelas Klopp dipetik dari BBC.

Tambah Klopp, ia bukan pertandingan mudah buat pasukan mencari jalan keluar kerana level kejohanan itu sendiri yang berprestij dan sangat tinggi.

“Beberapa tahun yang lalu kami beraksi di dua pertandingan yang sangat sukar melawan Ajax dan kami seri bertemu Napoli. Jadi kami tahu sedikit mengenai kedua-dua pasukan dan lawan pun tahu kekuatan Liverpool,” katanya.

Keputusan undian peringkat kumpulan Liga Juara-Juara 2022-23:

Kumpulan A
Ajax Amsterdam (Belanda)
Liverpool (England)
Napoli (Itali)
Rangers FC (Scotland)

Kumpulan B

Porto (Portugal)
Atletico Madrid (Sepanyol)
Bayer Leverkusen (Jerman)
Club Brugge (Belgium)

Kumpulan C

Bayern Munich (Jerman)
Barcelona (Sepanyol)
Inter Milan (Itali)
Viktoria Plzen (Republik Czech)

Kumpulan D

Eintracht Frankfurt (Jerman)
Tottenham Hotspur (England)
Sporting CP (Portugal)
Marseille (Perancis)

Kumpulan E

AC Milan (Itali)
Chelsea (England)
FC Salzburg (Austria)
Dinamo Zagreb (Croatia)

Kumpulan F

Real Madrid (Sepanyol)
RB Leipzig (Jerman)
Shakhtar Donetsk (Ukraine)
Celtic FC (Scotland)

Kumpulan G

Manchester City (England)
Sevilla (Sepanyol)
Borussia Dortmund (Jerman)
Copenhagen (Denmark)

Kumpulan H

Paris Saint-Germain (Perancis)
Juventus (Itali)
Benfica (Portugal)
Maccabi Haifa

Author

Media Variasi

View all posts

View all posts


Kedai kasut terbakar di The Mines

SERI KEMBANGAN: Sebuah kedai kasut dilaporkan terbakar di pusat beli-belah, The Mines, pagi tadi.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, pihaknya menerima laporan kejadian pada jam 11.39 pagi lantas menggerakkan empat pasukan dari Balai Bomba dan Penyelamat (BBP) Serdang, BBP Bangi, BBP Bandar Tun Hussein Onn dan BBP Kajang ke lokasi.

Menurutnya, laporan awal mendapati kebakaran hanya membabitkan sebuah kedai kasut di tingkat satu pusat beli-belah terbabit.

“Pasukan bomba berusaha mengawal kebakaran daripada terus merebak ke kedai lain dan seterusnya berjaya mengawal api pada jam 12.25 tengah hari.

“Kedai kasut yang terbakar berkeluasan 12×12 meter persegi dan kejadian tidak membabitkan mangsa,” katanya dalam kenyataan hari ini.

Tambah beliau, pasukan bomba masih menjalankan kerja memadam sisa kebakaran dan siasatan akan dijalankan untuk mengenal pasti punca kebakaran.

Author

Diyana Rahip

View all posts

View all posts


Kebocoran data penumpang AirAsia: Siasatan awal dapati berlaku serangan siber

KUALA LUMPUR: Siasatan awal berhubung insiden ketirisan data peribadi lima juta penumpang dan kakitangan AirAsia mendapati, berlakunya serangan siber ke atas sistem pelayan AirAsia pada 12 November lepas yang berpunca dari akses tanpa kebenaran, mengakibatkan serangan perisian tebusan.

Menteri Komunikasi dan Digital, Fahmi Fadzil berkata, serangan siber itu berpotensi menyebabkan kebocoran data, dan siasatan lanjut masih dijalankan untuk mengenal pasti punca pencerobohan serta impak keseluruhan insiden yang berlaku.

“Pasukan Penyiasatan Kementerian Komunikasi dan Digital yang terdiri daripada Jabatan Perlindungan Data Peribadi (JPDP) dan CyberSecurity Malaysia (CSM), telah memulakan siasatan dengan mengadakan perbincangan dengan pengurusan Capital A, yang merupakan syarikat induk kepada AirAsia pada 1 Disember 2022.

“Susulan daripada perbincangan tersebut, Capital A telah diarahkan untuk mengemukakan dokumen keterangan berserta bukti data berkomputer yang berkaitan, dengan siasatan kes ini,” katanya menerusi kenyataan hari ini.

Bagaimanapun, beliau berkata perincian berhubung kes tidak dapat didedahkan kepada umum ketika ini sementara siasatan masih dijalankan bagi mengelakkan implikasi perundangan serta mengganggu siasatan.

Fahmi menegaskan Kementerian Komunikasi dan Digital mengambil serius dakwaan berhubung insiden ketirisan data peribadi, akibat digodam oleh kumpulan penggodam yang dikenali sebagai Daixin.

Beliau turut menggesa semua pengguna data sentiasa memantau dan mempertingkatkan aspek keselamatan siber dari semasa ke semasa, dengan memastikan infrastruktur sistem, pangkalan data serta rangkaian dikemas kini dan selamat.

“Selain daripada itu, pengguna data hendaklah menggariskan polisi keselamatan siber dan memastikan polisi tersebut dipatuhi sebagai langkah bagi mengelakkan pencerobohan oleh pihak yang tidak bertanggungjawab,” katanya.

Pada bulan lepas, media tempatan melaporkan data peribadi penumpang dan pekerja syarikat penerbangan tambang rendah itu didakwa mengalami kebocoran selepas digodam kumpulan penggodam dikenali sebagai Daixin. – BERNAMA


Kerajaan Perpaduan tidak akan beri tumpuan iktiraf UEC

PUTRAJAYA: Menteri Pendidikan, Fadhlina Sidek menegaskan Kerajaan Perpaduan tidak akan memberi tumpuan terhadap isu pengiktirafan Sijil Peperiksaan Bersepadu (UEC).

Beliau berkata demikian ketika ditanya mengenai adakah UEC akan diiktiraf Kerajaan Perpaduan memandangkan pengiktirafan UEC terkandung dalam manifesto Pilihan Raya Umum ke-15 (PRU15) PH.

Menurutnya, buat masa ini Kerajaan Perpaduan akan menumpukan perhatian kepada isu ekonomi dan kos sara hidup rakyat.

“Isu utama Kerajaan Perpaduan pada hari ini akan menumpukan kepada cabaran ekonomi dan kos sara hidup, dan apa-apa isu yang terkait rapat sedang dibangkitkan dan sebagainya kita akan lihat dari semasa ke semasa.

“Berkaitan dengan manifesto juga, saya fikir kita akan lihat semula kerana ini adalah Kerajaan Perpaduan yang kita tidak lagi bercakap tentang manifesto kerajaan Pakatan Harapan semata-mata.

“Jadi, manifesto juga kita akan lihat dari semasa ke semasa mengikut keperluan dan keutamaan semasa,” jawabnya tegas dalam Sidang Media Khas Kementerian Pendidikan Malaysia (KPM) pada Khamis.

Author

Faridah Amiratul

View all posts

View all posts


Menang PRN, Selangor umum esok cuti

CYBERJAYA: Kerajaan negeri mengumumkan esok (Isnin) merupakan cuti Hari Kelepasan Am bagi seluruh negeri Selangor.

Setiausaha Kerajaan Negeri, Datuk Haris Kasim berkata, pengisytiharan itu sempena Pilihan Raya Dewan Undangan Negeri Selangor ke-15.

“Kerajaan Negeri Selangor bersetuju untuk mengisytiharkan hari Isnin iaitu 14 Ogos ini sebagai cuti Hari Kelepasan Am bagi seluruh negeri Selangor,” katanya dalam kenyataan, hari ini.

Sebelum ini, Menteri Besar Selangor, Datuk Seri Amirudin Shari mengumumkan Isnin sebagai cuti peristiwa sekiranya gabungan Pakatan Harapan (PH) dan Barisan Nasional (BN) menang dalam PRN.

Gabungan PH-BN berjaya membentuk kerajaan negeri Selangor selepas menang 34 daripada 56 kerusi DUN pada pengundian semalam.

Memetik kata Pengerusi Suruhanjaya Pilihan Raya (SPR), Tan Sri Abdul Ghani Salleh, PH-BN memperoleh majoriti mudah 29 kerusi, sekali gus melepasi lebih 50 peratus kerusi manakala Perikatan Nasional (PN) menang 22 kerusi.

Author

Nurul Ain Japri

View all posts

View all posts


MAVCOM lakukan pemeriksaan di KLIA, LTSAAS pastikan kelancaran sempena Aidilfitri

KUALA LUMPUR: Hampir 700,000 penumpang dijangka menaiki penerbangan sepanjang tempoh Hari Raya Aidilfitri berdasarkan jumlah penerbangan yang telah diluluskan oleh Suruhanjaya Penerbangan Malaysia (MAVCOM), kata Pengerusi Eksekutif MAVCOM, Datuk Seri Saripuddin Kasim.

Justeru bagi memastikan kelancaran dan keselesaan pengguna, MAVCOM menjalankan pemeriksaan mengejut di Lapangan Terbang Antarabangsa Kuala Lumpur (KLIA) Terminal 1 dan Terminal 2 serta Lapangan Terbang Sultan Abdul Aziz Shah (LTSAAS) di Subang bermula 17 April lepas.

“Daripada pemeriksaan kami, suruhanjaya ingin melaporkan bahawa tahap kesediaan kedua-dua syarikat penerbangan dan pengendali lapangan terbang di kesemua titik sentuh penumpang penerbangan adalah memuaskan selari dengan jangkaan peningkatan trafik penumpang.

“MAVCOM akan terus menjalankan pemeriksaannya dan bekerjasama bersama syarikat penerbangan serta operator lapangan terbang bagi memastikan tahap perkhidmatan ini berterusan sepanjang tempoh perjalanan Hari Raya,” katanya dalam kenyataan pada Rabu.

Menurut kenyataan itu, MAVCOM melalui surat pada 14 April lepas turut memberi peringatan kepada pemain industri untuk memastikan kesediaan operasi secara konsisten bagi mengelakkan gangguan penerbangan.

Selain itu, MAVCOM menggesa syarikat penerbangan mematuhi jadual penerbangan serta slot yang diluluskan, selain pengendali lapangan terbang juga diingatkan untuk mematuhi tahap perkhidmatan yang ditetapkan.

Pada masa sama, suruhanjaya itu menggalakkan pengguna untuk mendaftarkan aduan mereka dengan syarikat penerbangan atau pengendali lapangan terbang sekiranya berlaku gangguan penerbangan.

Katanya, pengguna terjejas yang tidak menerima maklum balas atau tidak berpuas hati dengan penyelesaian yang diberikan oleh syarikat penerbangan atau pengendali lapangan terbang boleh mengemukakan aduan di laman web www.flysmart.my atau aplikasi mudah alih FlySmart.

Pengguna juga boleh menghubungi talian pengguna MAVCOM di 1800-18-6966 untuk panggilan dalam Malaysia atau +603-7651 2777 untuk panggilan dari luar Malaysia, menurut kenyataan itu. – BERNAMA


Nafuzi Ketua Jurulatih baharu KDA FC

ALOR SETAR: Kedah Darul Aman FC (KDA FC) hari ini mengumumkan Mohd Nafuzi Mohd Zain sebagai Ketua Jurulatih yang baharu selama dua tahun bermula musim 2023.

Pelantikan bekas pengendali Terengganu FC (TFC) itu diumumkan secara rasmi oleh pemilik majoriti KDA FC Tan Sri Dr Mohd Daud Bakar pada majlis menandatangani kontrak pelantikan ketua jurulatih baharu di antara Ketua Pegawai Eksekutif KDA FC Khamal Idris Ali dan Mohd Nafuzi.

Mohd Daud berkata, beliau yakin Mohd Nafuzi dapat menggalas tanggungjawab mengendalikan pasukan KDA FC dengan baik berdasarkan pengalaman dan prestasinya yang cemerlang dalam membina pasukan bola sepak ‘dari kedudukan bawah ke tangga atas’ selain mempunyai trek rekod yang bagus.

“Kami beri sepenuh kepercayaan kepada dia untuk memilih barisan pemain serta mencari bakat-bakat baharu yang boleh diserap masuk ke dalam pasukan. Jadi, saya minta peminat KDA FC supaya beri masa kepada Mohd Nafuzi untuk membina dan membangunkan pasukan yang gah, disegani dan dihormati.

“Selain itu, saya juga ingin memaklumkan jumlah keseluruhan pemain untuk musim hadapan adalah seramai 25 orang dan nama-nama mereka hanya akan diumumkan nanti. Seramai 17 pemain bagi musim 2022 tidak ditawarkan kontrak baharu untuk musim hadapan,” katanya kepada pemberita di sini hari ini.

Sementara itu Mohd Nafuzi,  yang pernah bermain bersama pasukan Kedah pada tahun 2007 hingga 2009 berkata dia berterima kasih kepada pengurusan tertinggi KDA FC yang memberi kepercayaan dan peluang kepadanya untuk membimbing skuad Kedah sebagai ketua jurulatih.

“Bukan senang untuk mendapat peluang menerajui Kedah, selepas perbincangan bersama pengurusan KDA FC, saya memang tidak sabar dan teruja untuk berada di bumi Jelapang Padi ini dan saya berjanji akan memberi yang terbaik untuk kejayaan pasukan.

“Perancangan saya adalah untuk mengembangkan lagi bakat pemain anak jati Kedah itu sendiri kerana sedia maklum Kedah mempunyai barisan pemain lama dan baharu yang cukup bagus dan digeruni. Bagi barisan pemain untuk musim depan pula, saya akan membuat pemilihan dengan mengambil kira aspek penting bagi memastikan pasukan Kedah pada musim hadapan lebih mantap,” katanya.

Terdahulu, Mohd Daud menyaksikan majlis menandatangani kontrak ketua jurulatih KDA FC dan majlis menandatangani memorandum persefahaman (MoU) antara KDA FC yang diwakili Khamal Idris dan Koperasi Anak Kedah Berhad (KAKB) yang diwakili Pengerusinya Muhammad Edi Soffi Ramli.

MoU yang ditandatangani bersama KAKB itu adalah bertujuan untuk menjalinkan kerjasama selama satu tahun dalam aspek perniagaan melalui strategi pemasaran yang akan menjana pendapatan dan menyumbang kepada pendanaan operasi KDA FC. – BERNAMA


Polis Pulau Pinang pantau kegiatan judi libatkan PRN

GEORGE TOWN: Polis Pulau Pinang mengesan wujud beberapa kumpulan kecil yang menjalankan aktiviti judi haram berhubung keputusan pilihan raya negeri (PRN) yang akan diadakan pada 12 Ogos ini.

Ketua Polis Pulau Pinang, Datuk Khaw Kok Chin berkata, ia hanya melibatkan skala kecil dan bukannya sindiket perjudian.

Menurutnya, polis bagaimanapun memantau rapi sepanjang tempoh berkempen ini agar tidak berlaku pertaruhan yang melibatkan skala besar sehingga mempengaruhi keputusan pilihan raya.

“Setakat yang kita pantau, memang ada tetapi dalam skala yang kecil. Bertaruh dalam kalangan rakan-rakan. Tidak melibatkan sindiket perjudian yang boleh mempengaruhi jumlah undi atau keputusan pilihan raya nanti.

“Buat masa ini, tiada tangkapan dibuat berhubung perkara ini namun pemantauan rapi masih dijalankan sehingga tamat pilihan raya,” katanya selepas meninjau proses undi awal di Ibupejabat Polis Kontinjen Pulau Pinang di sini pada Selasa, lapor Sinar Harian.

Turut hadir, Timbalan Pengerusi Suruhanjaya Pilihan Raya, Dr Azmi Sharom.

Beliau berkata, sejak 29 Julai lalu, polis berpuas hati dengan proses berkempen oleh semua parti politik dan calon yang bertanding.

“Tiada tangkapan dibuat melibatkan kesalahan pilihan raya setakat ini.

“Sementara itu, bagi kawasan ‘hotspot’ pula, seperti yang saya beritahu sebelum ini, ada dua kawasan iaitu Dewan Undangan Negeri (DUN) Bayan Lepas (di bawah Parlimen Balik Pulau) dan Permatang Pasir (Parlimen Permatang Pauh).

“Tiada kes dilaporkan di kedua-dua ‘hotspot’ ini, insiden kecil tu ada, tetapi tidak sampai menggugat ketenteraman dan kegusaran awam. Semuanya dalam kawalan,” katanya.

Dalam pada itu, seramai 11,294 pengundi membabitkan pegawai dan anggota polis serta tentera terlibat dalam undi awal sempena pada PRN di Pulau Pinang.

Daripada jumlah itu,seramai 6,451 adalah pengundi awal membabitkan pegawai dan anggota polis dan 4,843 tentera di 28 pusat mengundi di seluruh negeri.

Seramai 217 pegawai dan anggota polis ditugaskan bagi melancarkan perjalanan proses pengundian awal PRN kali ini.

Author

Media Variasi

View all posts

View all posts


Pengusaha tempe didenda sebab mengaku diri ‘Imam Mahdi’

CYBERJAYA: Gara-gara pernah mengaku dirinya ‘Imam Mahdi’, seorang lelaki didenda RM4,500 oleh Mahkamah Tinggi Syariah Seremban, Negeri Sembilan, hari ini.

Tertuduh, Habib Shah Firdaus Habib Ahmad, 60, pemimpin Tarekat Al-Naqsyabandiyyah Al-Khalidiyyah, mengaku bersalah menghina agama Islam dengan mengaku sebagai Imam Mahdi secara palsu.

Habib yang juga merupakan pengusaha tempe itu turut dijatuhkan hukuman penjara tiga bulan jika gagal membayar denda terbabit, lapor Berita Harian.

Kesalahan terbabit didakwa dilakukan Habib pada Januari hingga Mac tahun lalu di Markas Tarekat al-Naqsyabandiyyah Al-Khalidiyyah, Jalan Labu Batu 8, Kampung Jawa, Seremban, Negeri Sembilan.

Tertuduh didakwa melakukan kesalahan mengikut Seksyen 50 (i) Enakmen Jenayah Syariah Negeri Sembilan 1992 dan jika sabit kesalahan boleh didenda tidak melebihi RM5,000 atau penjara tidak melebihi tiga tahun atau kedua-duanya sekali.

Dalam prosiding yang berlangsung hari ini, peguambela tertuduh, Ahmad Shaher Mohd Fuad, memohon Habib dikenakan denda dan tiada hukuman penjara kerana sudah berusia selain menanggung isteri yang tidak bekerja serta dua orang anak.

Malah, Ahmad Shaher memaklumkan anak guamnya itu turut mempunyai masalah kesihatan.

Bagaimanapun, pendakwaan yang dijalankan Timbalan Ketua Pendakwa Syarie, Rohaizad Redzuan, membuat kata putus supaya tertuduh diamanahkan oleh Jabatan Mufti Kerajaan Negeri Sembilan untuk menjalankan aktiviti tarekat yang tidak keluar daripada landasan al-Quran dan Sunnah.

“Perbuatan menghina agama ada kaitan dengan ajaran sesat yang menjurus kepada jenayah akidah dan perlu dipandang serius,” katanya.

Author

Diyana Rahip

View all posts

View all posts